Aks 16 | Bible.is\n1Den Paal go a Dorbi an Lischra. Nou yu did av wan choch breda de niem Timoti. Im mada a did wan Juu we biliiv iina Jiizas, bot im faada a did Griik. 2Di choch piipl iina Lischra an Aikoniyom taak gud bout im. 3Paal did waahn Timoti fi go wid im, so im mek Timoti get sorkomsaiz. Im du dis kaaz di Juu dem we did liv iina di ieriya did nuo se Timoti faada a did Griik. Dat miin se Timoti neva did sorkomsaiz. 4An iina evri toun we dem go, dem gi di piipl dem we biliiv iina Jiizas di ruul dem we di apasl an di elda dem iina Jeruusilem did se di piipl we a no Juu fi fala. 5So di choch piipl dem get chranga an chranga iina wa dem biliiv an evri die muor an muor piipl jain dem gruup.\n6Di Uoli Spirit wudn lou dem fi priich di gud nyuuz iina Iezha, so dem muuv chuu Frijiya an Gyaliesha. 7Wen dem riich a Misiya, dem chrai fi go iina Bitiniya, bot di Uoli Spirit neva lou dem. 8So dem paas chuu Misiya an go dong a Chuowas. 9Iina di nait Paal get wan vijan. Im si wan man fram Masiduoniya tan op an a beg im aad aad se, “Kom uova tu Masiduoniya kom elp wi!” 10Afta Paal get di vijan, wi mek op wi main se Gad did waahn wi fi go priich di Gud Nyuuz tu dem, so wi chrai siem taim fi go a Masiduoniya.\n11Den wi tek wan buot fram Chuowas an fala wan chriet lain go a Samachries. Di neks die wi siel go a Niyapolis. 12Fram de-so wi siel go a Filipai. Filipai a did wan big impuotant siti iina da ieriya a Masiduoniya de we a did wan Ruoman parish.\n13Pan di Sabat die wi go chuu di siti giet go a di rivasaid. Wi go de kaaz wi did uop fi fain wan plies we piipl gyada op fi prie tu Gad. So wi sidong an staat fi taak tu di uman dem we did gyada op de. 14Yu did av wan uman mongks dem fram Taiyataira niem Lidiya we yuus tu sel som dier porpl klaat. Shi did lov Gad so moch dat shi aalwiez a du di sitn dem we shi nuo Gad waahn ar fi du. Di Laad toch ar aat mek shi andastan an biliiv wa Paal did a se. 15Afta shi an di piipl we liv a ar ous get baptaiz, shi beg wi fi kom a ar yaad. Shi se, “Ef unu tek mi fi wan a di Laad piipl we riili biliiv iina im, kom tan a mi yaad.” Shi win wi uova, so wi go wid ar.\n16Wen wi did a go a di plies we piipl prie tu Gad, wan gyal we dem tek ton sliev miit wi. Shi did av wan diiman iina ar we mek shi kuda tel piipl we ago apm iina di fyuucha. Shi yuus tu mek nof moni fi ar maasta dem we shi wok fa laik wan riida uman. 17Shi kip aan a fala baka wi an Paal an a baal out, “Dem man ya a di Muos ai Gad sorvant dem. Dem a priich an a tel unu di wie ou unu fi get siev.” 18Die afta die shi kip aan a du di siem ting. Bot Paal get riili riili beks. So im ton roun an se tu di spirit we did iina di gyal se, “Iina Jiizas Krais niem. Kom outa ar!” An di spirit kom out siem taim.\n19Bot wen ar maasta dem si se dem naa go kyaahn mek no muor moni aaf a ar, dem grab Paal an Sailas an jrag dem go a di maakit plies infronta di joj dem. 20Wen dem put dem infronta di joj dem, dem se, “Yu si dem man ya, a bier chobl dem a kaaz iina wi toun. Dem a Juu 21an dem a tiich an a tel wi fi du som sitn we fi wi laa no lou wi fi du kaaz wi a Ruoman piipl.”\n22Di piipl iina di kroud jain iin an staat fi biit Paal an Sailas. So di joj dem tier aaf Paal an Sailas dem kluoz an gi aada fi biit dem wid tik. 23Afta dem don biit dem bad bad, dem put dem iina prizn an gi aada fi di waadn fi lak dem dong tait tait fi mek shuor se dem kyaahn get we. 24Di waadn put dem iina wan lak op we de far far anda di grong iina di prizn. Den im faasn dem fut iina som evi wud.\n25Roun migl nait Paal an Sailas did a prie an a sing priez tu Gad, an di ada prizna dem did a lisn. 26Aal av a sodn wan powaful ortkwiek apm we shiek dong tu di prizn grong. Aal di prizn duor dem flai uopm, an di prizna dem chien bos aaf. 27Wen di waadn wiek op an si di prizn duor dem uopm op, im did bout fi tek im suod an kil imself, kaaz im did shuor se a brok di prizna dem did brok out. 28Bot Paal baal out tu im se, “No kil yuself kaaz aal a wi stil de ya!”\n29So di waadn kaal tu sumadi fi gi im wan lamp. Im buolt iina di prizn, fling dong imself a Paal an Sailas fut a chrimbl. 30Den im tek dem outa duor an aks dem se, “Sa, wa mi afi du fi get siev?”\n31Dem se tu im, “Biliiv iina di Laad Jiizas an yu wi get siev, yu an aal uu liv iina yu ous.” 32Den Paal an Sailas priich Gad mesij tu im an tu aal uu liv iina im ous. 33An siem taim da nait de, di waadn tek dem an luk aafa dem kot. An rait afta dat im an evribadi iina im ous get baptaiz. 34Di waadn kyari dem go a im yaad an gi dem som fuud fi iit. An im an im uol fambili did wel api se dem ton tu Gad an biliiv iina im.\n35Di neks maanin di Ruoman ruula dem sen di poliis dem fi go tel di waadn fi let go di man dem. 36Di waadn tel Paal se, “Di ruula dem sen aada fi mi let unu go. So unu frii fi go nou, so gwaan iina piis.”\n37Bot Paal se tu di poliis man dem se, “Dem biit wi op iina di uopm infronta evribadi wen dem neva iivn chrai wi fi si ef wi did du notn rang — iivn duo a Ruom wi kom fram an dem lak wi op iina prizn. An nou dem waahn fi aid an sen wi we. Dem mosi mad! Dem afi kom liid wi out demself!”\n38Di poliis man dem go tel di ruula dem wa Paal an Sailas se. An wen dem fain out se a Ruom Paal an Sailas did kom fram, dem fraitn so til. 39So di ruula dem kom beg dem paadn an tel dem ou dem sari fi wa dem du tu dem. Afta dem liid dem out, dem beg dem uova an uova fi lef di siti. 40Wen dem lef di prizn, dem go a Lidiya yaad. Dem taak tu di breda an sista dem an tel dem no fi tap biliiv iina Jiizas. Afta dat dem lef di siti.\nContinue to Aks 17 »


2 Korintiyan 9 | Bible.is\n2 Korintiyan 9\n1So nou mi nuo se mi neva afi rait unu bout di sitn dem we unu a gyada op fi sen go Judiya fi di Juu dem we staat biliiv iina Krais Jiizas. 2Mi no afi rait unu kaaz mi nuo se unu wel waahn fi elp. Mi aal buos bout unu tu Gad piipl we de iina Masiduoniya. Mi tel dem ou fram laas ier di uol a unu iina Akaiya redi fi elp an kaaz unu redi fi elp, it mek dem wel waahn fi elp tu. 3So mi a sen Taitos an di tuu breda dem tu unu kaaz mi waahn fi mek shuor se unu redi, jos laik mi se. Da wie de piipl wi nuo se aal a di sitn dem we mi se bout unu a chuu, an a no jos chat mi a chat. 4Mi waahn fi mek shuor se unu redi kaaz ef som piipl fram Masiduoniya kom wid mi, an wen wi riich de unu no redi, a shiem mi wuda shiem. (Unu wuda muor dan shiem.) Wi wuda shiem kaaz wi did a buos bout ou unu redi. 5A dat mek mi did tingk it impuotant fi wi breda dem kom si unu bifuo mi kom dong de. Mi push dem fi go orli so dat dem kuda mek shuor se aal a di sitn dem we unu did pramis fi gi, gyada op an pudong. Kaaz ef evriting gyada op an redi wen mi riich de, it wi shuo se a gi unu riili waahn fi gi; it wi shuo se nobadi naa fuos unu fi du notn.\n6So dis a wa mi waahn unu fi memba: Di wan we plaant likl bit a siid ago riip likl bit a sitn, an di wan we plaant uol iip a siid ago riip uol iip a sitn. 7Evribadi mos gi wa dem disaid iina dem aat se dem fi gi. Yu no fi gi an den sari se yu gi. Nobadi shuda afi fuos yu fi du it niida kaaz Gad lov piipl we api fi gi. 8Gad av di powa fi gi unu aal we unu kuda niid an im wi aalwiez gi yu muor dan inof so dat unu kyan gi tu piipl we niid it. 9It rait dong iina Gad wod se: “Gad aalwiez gi di puor we dem niid, im no uol bak notn fram dem; Im gud an kain fi eva an eva.” 10Nou, Gad, we gi di faama siid fi plaant an we gi piipl bred fi iit, im wi gi unu aal di siid we unu wuda niid fi plaant an im wi mek dem gruo tu. Im wi mek shuor se unu aalwiez av muor dan unu niid, so dat unu kyan aalwiez gi tu ada piipl. 11Im wi gi unu evriting we unu niid so dat unu kyan aalwiez gi tu ada piipl. An wen unu shier wa unu av wid ada piipl, unu wi kaaz dem fi gi Gad tangks tu.\n12So wen unu shier wa unu av wid di Juu dem iina Judiya we biliiv iina Krais Jiizas, unu no onggl a gi dem wa dem niid, bot unu a kaaz dem fi gi Gad tangks nof nof. 13Sieka wa unu a du, dem wi priez Gad kaaz unu biliiv an fala di Gud Nyuuz bout Krais Jiizas an kaaz unu shier wa unu av wid dem an ada piipl tu. 14Dem lov unu an wel waahn fi si unu. An wen dem a prie dem memba unu, kaaz dem si ou Gad bles unu an yuuz unu fi elp dem nof nof. 15Tangk Gad fi di gif we im gi wi. Da gif de so big an so gud mi no iivn nuo ou fi taak bout dem.\nContinue to 2 Korintiyan 10 »


Koloshan 3 | Bible.is\n1Sins Gad mek unu liv agen wen Krais Jiizas did kom bak alaiv, unu fi kip unu main an aat pan di sitn dem we de iina evn. A dem sitn de unu fi waahn. A de-so Krais Jiizas de. An im a sidong pan Gad rait an said. 2So, unu fi gwaan tingk bout di sitn dem we de iina evn, an no bout di sitn dem we de ya-so pan ort. 3Unu du dat, kaaz unu did ded an unu ago liv wid Krais Jiizas. Unu riili a liv, duo unu no andastan bout it yet. Unu ago liv kaa unu an Krais Jiizas kluos an Krais Jiizas an Gad kluos tu. 4A Krais Jiizas mek unu riili liv. Wen im kom bak piipl ago si an nuo ou big an powaful im bi. Dem ago si an nuo uu unu bi tu, kaa unu ago de de wid im.\n5Eniting we insaida unu we bilang tu da worl ya — dash it we! Mi a taak laik seks sin, an ou unu maita lang fi go miks op unuself iina dem sitn de. Unu maita no tap tingk bout dem, an waahn fi go du dem so til unu galang go du dem. Bot dem de no kliin. Unu fi dash we dat! Plos aal a di sitn dem we unu waahn waahn we no rait; plos di wikid sitn dem we unu waahn fi du. Unu fi klier dem out a unu laif! Kil dem! An unu no fi waahnti-waahnti niida; aal waahn waahn tingz we unu no niid! Wen unu du dat, a worship unu a worship dem sitn de insteda unu a worship Gad. 6Sieka aal a dem sitn ya, Gad beks bad an im ago ponish aal a uu a miks op iina dem an naa fala wa im se. 7A so unu did liv wan taim, wen dem sitn de yuus tu kanchuol unu. 8Bot nou, unu fi get rid a aal a dem sitn ya: No get beks an get so mad dat unu kyaahn iivn kanchuol unuself. No kip malis niida, an no chat bad bout piipl an tier dem dong. An no mek no doti wod kom outa unu mout niida. 9No lai tu unu wan aneda, kaaz unu don wid di uol-taim laif nou, an so unu naa du di sitn dem we unu yuus tu du agen. 10Unu a nyuu sumadi nou. An Gad a mek unu komiin muo an muo laik im. Da wie de unu kyan riili get fi nuo im — di wan we mek unu, an we mek evriting els. 11Sieka dat, wi no av Juu piipl difrant fram piipl we a no Juu. Wi no av piipl we sorkomsaiz difrant fram di wan dem we no sorkomsaiz. Wi no kaal nobadi wail, farina piipl, an wi no av sliev difrant fram piipl we frii. Kaaz rait ya nou, Krais Jiizas a aal wi bizniz bout, an im iina aal a wi we a liv da nyuu laif ya.\n12So laik ou unu a Gad piipl we im pik an we im riili lov, unu aat mos muuv insaida unu fi ada piipl. Unu fi kain tu dem an unu fi ombl. Unu fi jengkl an unu mos tek taim wid piipl. 13No mata wa apm, unu fi bier wid unu wan aneda, an paadn unu wan aneda no mata wa dem du. Paadn unu wan aneda, jos laik ou di Laad did paadn unu. Put aan aal a we mi a tel unu nou, laik se a kluoz unu a put aan. 14An pan tap a aal a wa mi se, unu fi put aan lov. A lov bring di uol a dem tugeda laik se dem a onggl wan sitn — an a so it fi go.\n15Krais Jiizas gi unu piis. So mek di piis we im gi unu tek kanchuol a unu aat. Im kaal unu fi kom liv iina piis wid unu wan aneda laik ou a di uol a unu kom tugeda an mek op di wan badi. An gi Gad tangks tu. 16An unu fi gwaan mek di mesij bout Krais Jiizas liv iina unu aat an bles unu iina evri wie. So tiich an waan unu wan aneda. Du it laik unu av sens, an du it wid Saamz, di im dem an di sang dem we Gad spirit gi unu fi sing. Sing tu Faada Gad wid aal a unu aat an gi im tangks. 17An no mata wa unu du: no mata wa unu se ar du, unu fi memba se unu a di Laad Jiizas falara, so du wa unu du laik sumadi we a fala im. Wen unu a du dat, unu wi a gi Faada Gad tangks. An unu wi kyan gi im tangks, sieka wa Krais Jiizas du fi unu.\n18Aal unu we a waif, unu fi lisn unu ozban, rispek im an nuo se a im inchaaj, kaaz a dat di Laad waahn unu fi du. 19Di ozban dem, unu fi lov unu waif; no chriit dem bad an gwaan laik se dem a unu sliev. 20Pikini, unu fi ier wa unu mada an faada se unu fi du, kaaz a dat di Laad lov. 21Aal a unu we a faada an mada, unu no fi faas faas wid unu pikni dem an se pie bad sitn bout aal a we dem du. Dat wi mek dem aat jrap an mek dem no waahn fi du notn at aal. 22An sliev, unu maasta dem we de ya pan ort, unu fi lisn dem an du aal we dem se unu fi du. An no du dat onggl wen dem a wach unu ar jos kaaz unu waahn fi mek piipl api wid unu. Nuo! Unu fi riili lisn wa dem se an du wa dem se unu fi du ef dem a wach ar ef dem naa wach. Unu fi du dat kaaz unu a du wa rait iina unu aat an unu rispek Gad. 23Wateva unu a du, du it wid aal a unu aat; wok laik se a Gad unu a wok fa an no fi piipl. 24Kaaz unu nuo se unu ago get wa di Laad pramis fi gi unu fi aal a di sitn dem we unu du. Kaaz a im unu riili a wok fa. 25Az fi di wan dem we du di rang, Gad ago gi dem bak sitn fi aal a di rang we dem du. Im no kier a uu dem.\nContinue to Koloshan 4 »


Revilieshan 9 | Bible.is\n1Wen di fif ienjel bluo im chompit, mi si wan staar we did jrap pan di ort. Sumadi gi di staar di kii fi di tonel we liid tu di diip diip pit we no av no batam. 2Wen im uopm di tonel we liid go dong tu di pit, sumuok get op fram di pit laik sumuok we kom fram wan big faiya said. Di sumuok we kom outa di tonel did so blak an tik dat it blak out di son lait an daak op di skai. 3Den som sitn we luk laik graasapa kom outa di sumuok pan di ort. An dem get powa fi bait laik wen skaapiyan bait piipl. 4Gad gi dem powa fi bait piipl an aada dem se dem onggl fi mek di wan dem we no av fi im maak iina dem farid sofa. Bot dem no fi chobl di graas, ar di griin plaant, ar non a di chrii dem pan di ort. 5Dem neva get powa fi kil di piipl dem niida. Dem onggl did fi mek dem sofa fi faiv mont. An di pien we dem sofa komiin laik wen skaapiyan bait sumadi. 6Fi di faiv mont di piipl gweehn du evriting fi kil demself. Bot no mata we dem du dem naa go ded.\n7Di graasapa dem luk laik aas we redi fi go a waar. Dem av aan sitn we luk laik guol kroun pan dem ed an dem fies luk laik man fies. 8Dem ier luk laik uman ier, an dem tiit komiin laik laiyan tiit. 9Di graasapa dem did av aan sitn we luk laik di aiyan jakit we suoja wier fi protek demself. An dem wing soun laik di naiz fram wan uol iip a aas an kyaat wid suoja a gyalop go a waar. 10Dem av tiel an sting, laik we skaapiyan av. An dem av powa iina dem tiel fi mek piipl sofa fi faiv mont. 11Dem di av wan king. A im a di ienjel fi di pit. Iina di Iibruu langwij, im niem Abadan. An iina di Griik langwij im niem Apaliyan.\n12Dat a di fos set a sofarieshan dem did afi go chuu. Dem av tuu muor fi kom.\n13Wen ienjel nomba siks bluo fi im chompit, mi ier wan vais a kom fram di aan we de pan di guol alta we de infronta Gad. 14Di vais se tu da ienjel de, “Luus di fuo ienjel dem we tai op a di big big riva Yuufrietiiz.” 15So di ienjel luus di fuo ienjel dem we did de de redi fi da siem owa, da siem die, da siem mont an da siem ier ya. Fi dem jab a fi kil wan outa evri chrii sumadi we pan di ort. 16An sumadi tel mi di nomba a suoja we did a raid waar aas. A did tuu onjrid miliyan a dem.\n17Di aas an di raida dem we mi si iina mi vijan, a so dem luk: dem av aan sitn laik aiyan jakit we suoja wier fi protek demself. Dem kola red laik faiya, an daak bluu, an yelo laik solfa. Dem ed luk laik laiyan ed, an faiya, sumuok, an solfa did a kom outa dem mout. 18Di faiya, sumuok, an solfa we kom outa di aas dem mout kil aaf wan outa evri chrii sumadi pan di ort. 19An di aas dem powa did iina dem mout an iina dem tiel. An dem tiel komiin laik siniek wid ed we dem yuuz fi bait piipl.\n20Di res a di piipl dem we neva get kil fram di faiya, di sumuok, ar di solfa, stil neva ton we fram dem wikidnis. Dem neva tap worship diiman, an faalz gad we mek outa guol, silva, branz, stuon, an wud — faalz gad we kyaahn si ar ier ar waak. 21An dem neva tap kil an wok obiya, an tek paat iina aal saat a seks sin, an dem neva tap tiif niida.\nContinue to Revilieshan 10 »


Ruoman 8 | Bible.is\n1So nou, di piipl we biliiv iina a Krais Jiizas an we ton wan wid im, Gad naa go luk pan dem an se dem gilti an mos get ponish. 2Kaaz di Spirit we riili gi laif an we kaaz wi fi ton wan wid Krais Jiizas, da Spirit de set wi frii. Im set wi frii fram di laa we kaaz piipl fi sin an ded. 3Wi aat so ful op a sin wi kudn fala aal we di Laa se an so di Laa kudn siev wi. Bot Gad du we di Laa kudn du. Gad tek im Bwai Pikni ton im iina wan man, gi im wan badi siem laik fi wi uon we wuda waahn fi sin, an sen im kom a ort fi ded fi wi sin dem. 4Gad du dat, so dat aal a wi we a liv ou im Spirit se wi fi liv an uu naa du di sitn dem we wi badi waahn fi du, aal a wi wuda a du di sitn dem we di Laa se it rait fi wi du.\n5Di piipl dem we a liv ou dem badi waahn dem fi liv, dem a mek dem badi kanchuol dem. Dem kyan onggl tingk wa dem badi waahn dem fi tingk. Bot di piipl dem we liv ou di Spirit se dem fi liv, dem a mek Gad spirit kanchuol dem. Dem tingk ou Gad Spirit se dem fi tingk. 6Nou, ef yu onggl a tingk bout di sitn dem we yu badi waahn fi du, yu ago ded. Bot ef aal yu a tingk bout a di sitn dem we Gad Spirit waahn yu fi du, Gad wi mek yu riili liv an gi yu piis iina yu aat. 7So ef sumadi onggl a tingk bout di sitn dem we dem badi waahn, dem ton Gad enimi. Dem ton im enimi kaaz dem naa fala im Laa, an dem naa go kyan fala it niida. 8Di piipl dem we a liv ou dem badi waahn dem fi liv, dem kyaahn mek Gad api.\n9Bot yu si unu, unu naa liv ou unu badi waahn unu fi liv. Unu a liv ou di Spirit se unu fi liv, dat a ef Gad Spirit riili de iina unu. Nou di piipl we no av Krais Jiizas Spirit a liv iina dem, dem no bilang tu Gad. 10Bot ef Krais Jiizas a liv iina unu, di Spirit wi kaaz unu fi liv. Unu badi ago ded kaaz a unu sin bot unu spirit ago liv. Krais Jiizas mek unu liv kaaz Gad put tingz rait bitwiin unu an im. 11A Gad Spirit mek Jiizas kom bak alaiv. So den, ef Gad Spirit a liv iina unu, siem laik ou it mek Jiizas kom bak alaiv a siem so Gad wi yuuz im Spirit fi mek fi wi badi kom bak alaiv afta wi ded.\n12So den breda an sista, wi afi liv ou Gad spirit waahn wi fi liv. Wi no fi fala wi badi, an liv ou it waahn wi fi liv. 13(Ef yu liv ou yu badi wuda waahn yu fi liv, yu mos ded.) Bot ef yu mek di Spirit elp yu, yu kyan tap du di sitn dem we yu badi waahn yu fi du, an den yu wi liv. 14Kaaz a onggl di piipl dem we mek Gad Spirit liid dem, a Gad pikni. 15Kaaz Gad neva gi unu wan Spirit we ton unu iina sliev an kaaz unu fi fried. Di Spirit we Gad gi wi, mek wi im pikni an a da Spirit de mek wi kyan taak tu Gad an kaal im “Faada, fi mi Faada.” 16Gad Spirit an fi wi Spirit jain op tugeda an se dat wi a Gad pikni. 17So sins wi a Gad pikni, wi ago get aal a di sitn dem we Gad pudong fi bles im piipl wid. An no jos dat, aal a we Gad pudong fi Krais Jiizas, im ago shier it wid wi. Kaaz ef wi sofa laik ou Krais Jiizas did sofa, wi no wi get big op laik im an get aal a di nais sitn dem we im ago get tu.\n18Aal di sofa wi a sofa nou, mi shuor se notn wi go chuu kyan mach op tu aal a wa Gad ago gi wi lieta. 19Az a mata a fak, evriting we Gad mek, a did fi Gad shuo dem a uu im pikni dem bi. 20Gad mek it so dat non a di sitn dem we im mek kuda du wa im mek dem fi du. A no dat di sitn dem we im mek did waahn, bot a dat Gad mek op im main fi du. Gad did du dat so dat di sitn dem we im mek wuda luk 21fi im kom frii dem an mek it so dat dem wudn ded an ratn. Gad wuda frii dem an gi dem aal a wa im av pudong fi im pikni dem.\n22Kaaz wi nuo se aal nou, evriting we Gad mek, a muon an a gruon tugeda. Evriting we Gad mek a fiil pien laik ou uman fiil pien wen shi a av biebi. 23An a no jos dem a muon an a gruon, wi we av Gad Spirit a liv iina a wi, di Spirit we a di fos gif Gad gi wi, wi a muon an a gruon tu. Bot wi naa gruon out loud, wi a gruon insaida wiself. Wi a gruon kaaz wi a ded fi Gad frii wi fram da badi ya an gi wi wan nyuu wan an riili mek wi im pikni iina evri wie. 24Wi did get siev kaaz a wa wi biliiv — wi biliiv an wi a luk fi Gad gi wi aal we im pramis wi. Bot ef wi did get aal we im pramis aredi wi wudn niid fi biliiv. Kaaz wich wan a wi wuda sidong a wiet an a luk fi get sopm we wi get aredi? 25Bot ef wi no get aal we wi a luk fi get yet, wi wi sidong an wiet an no muuv til wi get it.\n26An siem taim dat a gwaan, Gad Spirit a elp wi kaaz wi wiik. Wen wi no nuo ou wi fi prie, di Spirit prie tu Gad fi wi. Di Spirit muon an gruon an se tingz we wi no nuo ou fi se. 27An Gad we kyan luk iina wi aat an nuo wa wi riili waahn, im andastan we di Spirit a se. Kaaz di Spirit prie fi Gad piipl an wen im prie im prie jos laik ou Gad waahn im fi prie.\n28Wi nuo se aal di piipl we lov Gad an we Gad kaal fi tek paat iina im plan, wi nuo se Gad wok wid dem fi mek shuor se no mata wa apm, evriting wok out fi fi dem gud. 29Kaaz di piipl we Gad pik iivn bifuo im mek di worl, im maak dem. Im maak dem fi ton laik im Bwai Pikni, so dat im Bwai Pikni wuda bi di fos outa aal a im pikni dem. 30An di piipl we Gad maak, im kaal fi bi im piipl. An di piipl we im kaal, Gad put tingz rait bitwiin im an dem. An di piipl we Gad put tingz rait wid, Gad wi mek dem muor an muor laik im.\n31So den wa wi kyan se bout aal a dis? Ef Gad de wid wi, uu kyan kom gens wi? 32Gad neva tap im uona Bwai Pikni fram sofa. Im gi im op an sen im fi ded fi wi. Nou ef Gad gi op im Bwai Pikni fi wi, unu no tingk im wi muor dan gi wi evriting els? 33Uu kyan joj di piipl we Gad pik an se dat dem gilti? A Gad wan kyan joj piipl! A Gad wan kyan put tingz rait bitwiin im an piipl. 34So den uu kyan joj di piipl we Gad pik an se dat dem gilti? Nobadi! Nobadi kyaahn du dat! Jiizas Krais we did ded an kom bak alaiv an uu sidong a Gad rait an, a taak tu Gad an a beg fi wi. 35So den wa kyan mek Krais Jiizas tap lov wi? Ef chobl tek wi an pien lik wi, ef wi naa no fuud, no kluoz, notn, ef wi sofa sieka wa wi biliiv, ef piipl chretn wi ar iivn ef dem kil wi, unu tingk se dat miin Krais Jiizas tap lov wi? 36It rait dong iina Gad wod se: “Kaaz wi bilang tu yu, piipl chrai fi kil wi aal di taim; dem chriit wi laik shiip we dem plan fi kil.” 37Bot no mata we apm ar wa wi go chuu, Krais Jiizas, di wan we lov wi wi kaaz wi fi muor dan win. 38Kaaz mi nuo fi shuor se notn at aal kyan mek Krais Jiizas tap lov wi. It no mata ef wi ded ar wi alaiv, im naa tap lov wi. No ienjel, ruula ar powa iina evn kyan tap im fram lov wi. Notn we a apm nou an notn we ago apm, wi mek im tap lov wi. 39Mi nuo fi shuor se, notn we de wie op iina di skai ar we de anda di ort kyan mek im tap lov wi. Az a mata a fak notn we Gad mek, notn at aal kyan tek we di lov we kom fram Gad an we Krais Jiizas shuo wi.\nContinue to Ruoman 9 »


Wait - Wikipidia\nWait san pah Berneray\nWait a wah iekruomatik kola, dat a kola widoutn hyuu. Ikriet bai mixcha a di friikuensi a aal di koladem a di visibl spekchrom, an a wan a di muos kaman kola ina niecha, di kola a sonlait, sinuo, milk, chaak, laimstuon ah adaels kaman minaral. Ina nof kolcha wait riprizent ar signifai pyuuriti, inasens, ah lait, an a di simbalik apozit a blak, ar daaknis. Askaadn tu soervie ina Yuurop ah di Yunaitid Stiet, wait a di kola muotaim asosiet wid pofekshan, di gud, anisti, kliinis, di bignin, di nyuu, nyuuchraliti, ah egzaktityuud.\nIna ienshent Iijip ah ienshent Ruom, uman-priis eh-wier wait az simbal a pyuuriti, ah Ruomandem eh-wier wait tuoga az simbal a sitiznship. Ina di Migl Iejiz ah Renesans wait yuunikaan simbalaiz chastiti, ah wait lam sakrifais ah pyuuriti; wido a king jres ina wait reda dah blak az di kola a muonin. Sohtaim isimbalaiz rayalti; ah wena di kola a di French kingdem (blak wena di kola fi di kwiin) ah fi di manaakis muuvment afta di French Revaluushan azwel fi di muuvment kaal di Wait Roshan (no fi kanfoun wid Belarus, litarali "Wait Rosha") uu fait di Bolshivikdem juurin di Roshan Sivl Waar (1917–1922). Griik ah Ruoman templ eh-fies wid wait maabl, ah bignin ina di 18t senchri, wid di advent a nioklasikal aachitecha, wait bikom di muos kaman kola fi nyuu choch, kiapitol ah ada gobament bildin, espeshali ina di Yunaitid Stiet a Amoerka. Iweh waidli yuuz azwel ina 20t senchri madan aachitecha az simbal a madoerniti, simplisiti ah chrent.\nWait a impuotant kola fi aalmuos aal wol rilijan. Di Puop, ed a di Ruoman Kiaklik Choch, wier wait sens 1566, az simbal a pyuuriti ah sakrifais. Ina Izlam, ah ina di Shinto rilijan a Japan, iwier bai pilgrim; ah bai di Braamindem ina India. Ina Westan kolcha ah ina Japan, wait a di muos kaman kola fi wedn jres, fi simbalaiz pyuuriti ah voerjiniti. Ina nof Iejan kolcha, wait a di kola a muonin.\nDi wait kola pah telivijan skriin ah kompyuuta manita kriet wid di RGB kola magl bai mix red, griin ah bluu lait a iikual intensiti.\n↑ Definition of achromatic Oxford English Dictionary, axes 12 April 2016\n↑ Eva Heller (2000), Psychologie de la couleur- effets ets symboliques, pg. 130–146\nDi las' time da page yah change a 03:13 pon 5 October 2016.


Luuk 19 | Bible.is\n1Jiizas did ago chuu Jeriko, 2wich paat wan man niem Zakiyos did liv. Zakiyos a did wan a di ed taks kalekta dem an im did wel rich. 3Im did waahn fi si a uu Jiizas bi, bot chuu im did so shaat an kaaz di kroud did so big, im kudn si im. 4So im ron infronta dem an klaim wan taal chrii so im kuda si, kaaz Jiizas did a waak da wie de.\n5Wen Jiizas riich di chrii, im luk op an se tu im se, “Zakiyos, kom dong nou. Mi afi tan a yu yaad tide.” 6So Zakiyos kom dong siem taim an did glad fi welkom Jiizas iina im ous.\n7Di piipl si dis an dem staat grombl, “Im gaan go tan a wan sina man yaad.”\n8Zakiyos tan op bifuo evribadi an se tu di Laad, “Luk Laad, aaf a we mi av, mi ago gi tu di puo, an ef mi rab nobadi, mi wi pie dem bak fuo taim wa mi did tiif.”\n9Jiizas se tu im se, “Tide da fambili ya get siev, kaaz da man ya, a wan a Iebriyam pikni tu. 10Di Man we Gad Pik kom fi luk fi piipl we laas an siev dem.”\n11Wen dem a lisn tu dis, Jiizas tel dem wan neda tuori, kaaz im did nier Jeruusilem an di piipl dem did tingk se Gad kindom did ago kom siem taim. 12Jiizas se tu dem se, “Wan big impuotant man did go a wan far plies fi dem mek im King an den fi go baka im yaad. 13Bifuo im lef, im kaal ten a im sorvant dem an gi aal a dem som moni. Im tel dem se, ‘Tek da moni ya an si umoch unu kyan mek til mi kom bak.’\n14“Bot di piipl dem we liv wich paat im kom fram did iet im. So dem sen piipl baka im fi se, ‘Wi no waahn da man ya fi ton wi King.’\n15“Bot im ton King siem wie, an wen im riich uom, im kaal fi di sorvant dem we im did gi moni, fi fain out umoch dem mek.\n16“Di fos wan kom an se, ‘Sa, mi mek ten muo pan tap a we yu gi mi.’\n17“Im maasta se, ‘Yu du gud mi sorvant! Sieka ou yu anggl wan sumaal sitn, tek chaaj a ten siti.’\n18“Di sekan wan kom an se, ‘Sa, mi mek faiv muo pan tap a we yu gi mi.’\n19“Im maasta ansa, ‘Yu tek chaaj a faiv siti.’\n20“Aneda sorvant kom an se, ‘Sa, si yu moni ya. Mi kip it rap op iina piis a klaat 21chuu mi fried a yu, kaaz yu a wan aad man. Yu tek wa yu no put iin an riip wa yu no plaant.’\n22“Im maasta se, ‘Mi wi tek yu uona wod dem joj yu, yu wotlis sorvant! Duo yu se mi a wan aad man we tek out wa mi no put iin, an riip wa mi no plaant? 23So wa mek yu neva put mi moni iina di bangk? Da wie de wen mi kom bak, mi wuda did av di moni wid inchres.’\n24“Den im se tu im sorvant dem we wen a tan op de, ‘Tek di moni fram im an gi it tu di wan we av ten.’\n25“ ‘Bot Sa,’ dem se, ‘im av ten aredi!’\n26“Di King se, ‘Mi a tel unu, di wan we av, wi get muo, bot di wan we no av notn, iivn wa im av dem ago tek we fram im. 27Yu si dem we iet mi an neva did waahn mi ton dem king, kyari dem kom kil dem rait ya-so.’ ”\n28Afta Jiizas se dis, im gwaan mek im wie go a Jeruusilem. 29Siem taim im a kom nier Betpiej an Betani a Mount Aliv, im sen tuu a im falara dem, an se tu dem se, 30“Go a di dischrik infronta unu, an wen wen unu go iin, unu wi fain wan yong dangki we nobadi neva raid yet tai op de. Luus it an kyari it kom. 31Ef nobadi aks unu se, ‘Wa mek unu a luus it?’ tel dem se, ‘Di Laad waahn it.’ ” 32Dem go an fain evriting jos laik ou Jiizas tel dem. 33Wen dem a luus di dangki, di uona aks dem se, “Wa unu a luus di dangki fa?”\n34Dem ansa, “Di Laad waahn it.”\n35Dem kyari it go gi Jiizas, put som a dem jakit pan di dangki bak an put Jiizas fi sidong pan di dangki. 36Siem taim Jiizas a raid go, piipl a pred dem jakit pan di ruod wich paat im a paas.\n37Wen im riich wich paat di ruod staat go dong Mount Aliv, di uol a im falara dem we did a waak baka im did staat fi get api an priez Gad loud loud fi aal a di mirikl dem we dem si. 38Dem se, “Gad bles di King we im sen kom! Im sen im wid fi'im powa!” “Mek piis ruul iina evn, an priez tu Gad we liv iina evn.”\n39Som Farisii iina di kroud se tu Jiizas, “Tiicha, tel yu falara dem fi kiba dem mout an no du dat.”\n40Jiizas se, “Ef dem no mek no naiz, dem stuon ya — dem wi baal out.”\n41Afta Jiizas kech nier Jeruusilem an si di siti, im staat baal fi dem 42an a se, “Jeruusilem, Ef yu di onggl nuo tide wa wuda gi yu piis — bot di chuut aid fram yu. 43Di die ago kom wen yu enimi dem ago bil op wan waal roun yu so dem kyan atak yu fram evri said an yu kyaahn get we. 44Dem ago mash yu dong tu di grong an kil aaf aal a yu piipl dem. Dem no iivn ago lef no rakstuon pan tap a wan aneda, kaaz di taim wen Gad kom fi tan wid yu, yu neva nuo.”\n45Jiizas go iina di yaad we Gad ous de an staat jraiv out di piipl we did iin de a sel. 46Im se tu dem se, “It rait dong iina Gad wod se, ‘Fi mi ous ago bi wan ous we piipl kom fi prie,’ bot unu ton it iina ‘wan aid out fi tiif.’ ” ”\n47Evri die Jiizas tiich iina di yaad we Gad ous de. Di ed priis, di Laa tiicha dem an di liida dem tu, did a set fi kil im. 48Bot dem kudn fain no wie fi du it, kaaz evribadi did a lisn evri wod we Jiizas se.\nContinue to Luuk 20 »


Luuk 17 | Bible.is\n1Jiizas se tu im speshal falara dem se, “Unu aalwiez ago av sitn we mek piipl du rang, bot chobl fi di wan we mek sumadi els du di rang. 2Dem wuda betaraaf ef wan big big rakstuon did tai roun dem nek an dem get fling iina sii, dan fi dem kaaz wan a dem likl wan ya fi sin. 3So wach unuself! Ef yu breda ar yu sista du yu sopm rang, taak tu dem bout di rang we dem du an ef dem sari, paadn dem. 4Ef sevn taim iina wan die, dem du yu rang, an evri taim kom bak an se, ‘Mi sari,’ yu fi paadn dem.”\n5Di apasl dem se tu di Laad se, “Laad, elp wi fi chos iina yu muor!”\n6Jiizas se, “Ef unu fiet iina mi did likl bit, iivn laka wan likl likl siid, unu kuda se tu da big bredfruut chrii ya, ‘Ruut op yuself fram ya-so an go plaant yuself iina di sii,’ an it wuda du wa unu tel it fi du.\n7“Wich wan a unu wuda se tu unu sorvant we kom bak fram di fiil ar jos don luk aafa di shiip, ‘Kom, kom sidong an nyam’? 8Unu naa go kwika fi se, ‘Gwaan go luk bout mi sopa, an fiks op yuself an kom sorv mi mi fuud. Wen mi don nyam an jringk, yu kyan go nyam an jringk tu.’ 9An unu tingk di maasta wuda tel di sorvant tangks kaaz im du wa im tel im fi du? 10A siem so, wen unu du evriting we unu sopuoz fi du, unu fi se, “Wi a onggl sorvant, wi no fi ekspek no big op ar notn speshal niida, kaaz wi onggl a du wa wi sopuoz fi du.”\n11Jiizas did de pan im wie a go a Jeruusilem wen im paas chuu di paat we Samieriya an Gyalalii miit op. 12Siem taim Jiizas a go iina wan dischrik, ten man we did av wan siknis we mek dem skin fasi-fasi, kom op tu im. Dem neehn kom tuu kluos, bot tan likl wie fram im 13an ala out se, “Jiizas, Tiicha, elp wi, du!”\n14Wen Jiizas si dem, im se, “Gwaan go mek di priis dem luk pan unu.” Wen dem de pan dem wie, dem get beta.\n15Wan a dem si se im get beta an ton bak a priez Gad loud loud. 16Im chuo imself a Jiizas fut an tangk im. An im a did wan Samaritan.\n17Jiizas aks im se, “A no ten a unu did get beta? So we di ada nain de? 18Nobadi els no kom bak kom priez Gad? A onggl da farina ya wan?” 19Den Jiizas se tu di man se, “Git op an go a yu yaad, yu biliiv an a dat mek yu get beta.”\n20Di Farisii dem aks Jiizas fi tel dem a wen di taim ago kom wen Gad wi ruul iina evri wie. Jiizas se tu dem se, “Notn no de we kyan tel unu a wen Gad ago ruul iina evri wie, 21an piipl naa go kyan se, ‘Luk, si Gad a ruul ya!’ ar ‘Luk, si Gad a ruul de,’ kaaz Gad a ruul mongks unu aredi.”\n22Den Jiizas se tu im speshal falara dem se, “Di taim ago kom wen unu wi lang fi di Man we Gad Pik kom bak, iivn fi wan die. 23Piipl wi tel unu se, ‘Luk, si im de!’ ar ‘Luk, si im ya!’ Bot no go, no fala dem. 24Di die di Man we Gad Pik kom bak, ago komiin laik wen laitnin flash kraas di skai an lait op di uol worl. 25Bot mi afi sofa uol iip a sitn fos an di piipl dem fram da taim ya ago ton dem bak pan mi.\n26“Jos laik ou piipl yuus tu gwaan iina Nowa taim, a siem so piipl ago gwaan wen di Man we Gad Pik kom bak. 27Piipl did a nyam, jringk, an a get marid op tu di die wen Nowa go iina di aak. Den di flod kom an kil aaf di uol a dem.\n28“A di siem wie di piipl dem iina Lat taim did a gwaan. Dem did a nyam an jringk, bai an sel, plaant an bil. 29Bot di die Lat lef Sadam, faiya an brimstuon kom dong laik rien fram evn an kil di uol a dem.\n30“A siem so it ago apm pan di die di Man we Gad Pik kom bak. 31Pan da die de, uu de pan ruuf tap an av gudz iina di ous, no fi go dong fi get dem. An uu de out iina di fiil no fi go bak fi notn. 32Memba Lat waif! 33Di wan we a chrai fi kip im laif, wi luuz it, bot di wan we wi gi op im laif, wi siev it. 34Mi tel unu, pan da nait de, tuu piipl wi iina di siem bed, wan ago get tek we an di ada wan ago get lef bak. 35Tuu uman wi a grain grien, wan ago get tek we an di ada wan ago get lef bak.”\n37Dem aks im, “Wich paat Laad?” Im se, “Eniwe yu av ded badi, a de-so jangkro ago gyada.”\nContinue to Luuk 18 »


Maak 9 - Holy Bible [Jamaican Bible]\nDen im se tu dem se, “Mi a tel unu dis, an a chuu mi a taak, som a unu we tan op ya-so naa go ded bifuo di taim kom wen unu si Gad a ruul iina wan powaful wie.”\nAfta siks die Jiizas tek Piita, Jiemz an Jan wid im an di fuo a dem wan go pan wan ai mountn. Aal av a sodn Jiizas staat fi chienj rait infronta dem,\nim kluoz ton wait laka lait. It did wel wait. No bliich iina di worl kudn bliich dem wait so.\nDen dem si Ilaija an Muoziz kom tan op infronta im an a taak tu im.\nSo Piita se tu Jiizas se, “Tiicha, a gud ting se wi did de ya. Mek wi bil op chrii shed no — wan fi yu, wan fi Muoziz an wan fi Ilaija.”\n(Kaaz dem did so fraitn, im neva nuo wa fi se).\nDen wan kloud kom dong kom kova dem op an dem ier sumadi vais iina di kloud se, “A fi mi Bwai Pikni dis. Unu fi lisn wa im se!”\nDem ton roun fi luk siem taim, bot wen dem luk dem no si nobadi, onggl dem an Jiizas wan.\nAn wen Jiizas an im falara dem did a kom dong di mountn, im gi dem aada se dem no fi se notn tu nobadi bout wa dem did si til afta di Man we Gad Pik ded an kom bak alaiv.\nSo dem kip it tu demself an taak bout it mongks dem wan aneda an a wanda wa im miin wen im se, “Wen im ded an kom bak alaiv?”\nDen dem aks im se, “Wa mek di Laa tiicha dem se dat Ilaija mos kom bak fos, bifuo di wan we Gad sen fi siev piipl kom?”\nJiizas ansa dem se, “Ilaija kom fi chuu fi get evriting pan chrak. Bot wa mek unu tingk it rait dong se di Man we Gad Pik gweehn afi go chuu nof sofarieshan an piipl a-go chriit im laik se im a no nobadi?\nBot mi a tel unu, Ilaija kom aredi, an som piipl du im aal wa dem did waahn fi du im, jos laik ou it rait dong se dem wuda du im.”\nWen Jiizas an im chrii falara dem riich pan di flat, dem si wan big kroud a piipl gyada op roun di ada falara dem, an di Laa tiicha dem did a aagyu wid dem.\nWen di piipl si Jiizas, dem did shak, so dem ron go miit im siem taim.\nSo im aks dem se, “A wa unu an dem a aagyu bout?”\nWan man iina di kroud ansa se, “Tiicha, mi bring mi bwai pikni tu yu we av wan diiman iina im we mek im dom.\nEnitaim di diiman tek kanchuol a im, it mek im fling dong imself a grong, im mout fraat op fraat op, im grain im tiit an tifn op imself. Mi beg yu falara dem fi ron out di spirit, bot dem kudn dwi’it.”\nJiizas se tu dem se, “Unu piipl iina da taim ya! Unu no biliiv! Umoch langga mi afi tan ya wid unu? Umoch langga mi afi put op wid unu? Kyari di bwai kom tu mi.”\nSo dem kyari di bwai tu im. Wen di diiman si Jiizas, im mek di bwai staat shiek aad aad siem taim. Im jrap a grong, staat ruol bout, an im mout staat fraat op fraat op.\nSo Jiizas aks di bwai faada, “Ou lang sins im a sofa so?” Im se, “Fram im a likl pikni sa.\nUol iip a taim di diiman fling im iina faiya an iina waata fi kil im. Bot ef yu kyan du notn fi’im, tek piti pan wi an elp wi, du.”\nJiizas ansa im se, “ ‘Ef yu kyan du notn fi’im?’ Ef yu biliiv eniting kyan apm.”\nSiem taim di bwai faada baal out, “Mi biliiv, elp mi fi biliiv muo!”\nWen Jiizas si se wan kroud a piipl staat gyada op faas faas, im chat tu di diiman chrang chrang an tel im se, “Yu spirit we mek di bwai kyaahn taak ar ier, mi a tel yu, kom outa im an neva go iina im agen!”\nDi spirit baal out an shiek di bwai aad aad an kom outa im. Afta im kom out di bwai luk laik wan ded man an nof a di piipl dem se, “Im ded!”\nBot Jiizas tek taim uol im an an elp im op, an im tan op.\nAfta Jiizas go iina di ous, im falara dem aks im se, “Wa mek wi kudn ron out di diiman?”\nJiizas ansa dem se, “Ef unu no prie, unu kyaahn ron out dem de kain-a diiman de.”\nJiizas an im falara dem lef an paas chuu Gyalalii. Im neva waahn nobadi fi nuo we dem de,\nkaaz im did a tiich im falara dem. Im tel dem se, “Sumadi a-go sel out Di Man we Gad Pik an gi im uova tu piipl we iet im. Dem a-go kil im, bot chrii die afta dat, im a-go kom bak alaiv.”\nBot dem neva andastan wa im did miin, an dem did fried fi aks im.\nAfta Jiizas an im falara dem riich a Kyaporniyom an go iina di ous im aks dem se, “Wa unu did a taak bout wen unu did a waak?”\nBot dem no se notn, kaaz dem did a aagyu bout wich wan a dem a-go get di tap-a-tap pozishan iina di gruup.\nAfta Jiizas sidong, im kaal im twelv falara dem an se, “Ef non a unu waahn di tap-a-tap pozishan, unu afi sekl fi laas plies an sorv evribadi.”\nDen im tek wan likl pikni an mek im tan op mongks dem. Im og op di pikni an se tu dem se,\n“Enibadi we tek iin wan a dem likl pikni ya kaaz im biliiv iina mi tek mi iin tu an enibadi we tek mi iin, a no jos mi dem a tek iin, dem a tek iin di wan we sen mi tu.”\nJan se tu Jiizas se, “Tiicha, wi si wan man a yuuz yu niem ron out diiman outa piipl an wi chrai fi tap im kaaz im no bilang tu wi gruup.”\nBot Jiizas se tu dem se, “No tap im, kaaz nobadi we yuuz fi mi niem fi wok mirikl kyaahn jos ton roun di neks minit an chat bad bout mi.\nKaaz enibadi we naa fait gens wi de pan fi wi said.\nMi a tel unu dis, an mi naa lai, enibadi we gi unu wan kop a waata kaaz unu bilang tu mi, boun fi get wa dem fi get.\n“Ef nobadi mek wan a dem likl pikni ya we biliiv iina mi sin, it wuda beta fi dem ef sumadi tai wan big big rakstuon roun dem nek an fling dem iina di sii.\nSo ef unu an mek unu sin, chap it aaf. Kaaz it wuda beta fi unu kripl an liv fi eva wid Gad dan fi av tuu an an get fling dong iina el faiya we kyaahn out!\nEf unu fut mek unu sin, chap it aaf. Kaaz it wuda beta fi unu ef unu kyaahn waak an liv fi eva wid Gad dan fi av tuu fut an get fling dong a el.\nEf unu yai kaaz unu fi sin, juk it out. Kaaz unu wuda beta aaf ef unu go iina Gad kindom wid onggl wan yai dan fi av tuu yai an get fling dong a el,\nwe “ ‘Di worm dem we a nyam dem kyaahn ded an di faiya we a bon dem kyaahn out.’\nBot faiya a-go bon an kliin op evribadi.\n“Saalt gud, bot ef di ties gaan, ou yu a-go mek it ties laik saalt agen? Mek di Gud Nyuuz komiin laik saalt mongks unu an kaaz unu fi liv iina piis wid wan aneda.”


Ischri a Jumieka - Wikipidia\nSen' on some money\nIschri a Jumieka\n(Riidirek frahn Jumiekan Ischri)\nPanish ruul (1509-1655)\nPanish seklment ina Jumieka\nKalani a Santyaago\nBritish ruul (1655–1962)\nKalani a Jumieka\nFos Maruun Waar\nSekan Maruun Waar\nMorant Bie Ribeliyan\nWan Lob Piis Kansoert\n2010 Kinston anres\n2011 Jumiekan jinaral ilekshan\nJumieka a wan a di bigis Kyaribiyan ailan dem, pan we Arawak nietiv piipl yuuz tu liv. Wen Krixtifa Kolombos riich di ailan, im uon op di lan fi Spien. Bot stil, i neva riili get kolonaiz antil afta im ded. Fyuu dekied afta im ded, almuos aal a di Arawak dem wehn ded aaf. Spien afi difen di konchri gens nof nof ried fran di bokanier dem pan di mien siti, Spanish Toun. Ingglan ivenchali kyapcha di ailan ina 1655, suh di Spanish dem lego sum a di slave dem. Di Spanish dem did kum back inna 1658 fi try fi recyaptcha Jumieka, but dem did lose tuh di English agen.\nJumieka den go ton bies fi di haparieshan a di bokanier dem, inkluudn Kyaptin Henry Morgan. Chuu evribadi wehn fried a di bokanier dem, dem manij fi protek di ailan fram di ada koluonial powa dem. Afrikan piipl wehn get kyapcha, kidnap, ahn fuos ina slievri fi wok pahn plaantieshan wen shugakien ton di ailan bigis expuot.\nNof nof sliev kom a Jumieka chuu di Atlantik sliev chried wen ensliev Afrikan piipl kom a Naat Amerika. Fram de taim de, wuoliip a rieshal tenshan wehn de bout, an Jumieka wehn ab wan a di haiyis riet a sliev ribelyan outa aal a di Kyaribiyan ailan dem. Afta di British kroun abalish slievri, di Jumiekan de taat wok tuwaadz indipendens. Sins indipendens, di konchri hexpiiriens nof palitikal ahn ikanamik distorbans, we di kraim prablem we no tap gruo mek wos. Stil, di konchri kyan proud se i prajuus fyuu chreng palitikal liidaz.\nDi refrens demEdit\n↑ Jamaica's History: English by di Jamaica National Heritage Trust\nIschri a Jumieka (buk)\nHistoric Jamaica (Ingglish)\nLast edited on 28 December 2017, at 04:09\nDi las' time da page yah change a 04:09 pon 28 December 2017.


Jan 19 | Bible.is\n1Den Pailat tek Jiizas an mek im suoja dem biit im. 2Dem tek makabush mek kroun fi im an put it pan im ed. Den, dem jres im op iina porpl ruob. 3Dem go op tu im, uova an uova agen an se tu im se, “Manaz an rispek tu di Juu dem King!” An dem baks im iina im fies uova an uova agen.\n4So wan neda taim, Pailat kom out tu di Juu dem an se, “Unu luk, si mi a tek im out tu unu ya, so unu kyan si se mi no fain se im du notn rang!” 5Den Jiizas kom out a wier di maka kroun an di porpl ruob. An Pailat se tu tu dem se, “Unu luk, si di man ya!”\n6Wen di ed priis dem an dem we gyaad Gad ous si im dem shout out, “Niel im op pan di kraas mek im ded! Niel im op!” So Pailat se tu dem se, “Unu tek im niel im op unuself! Mi no si im du notn rang.\n7Bot di Juu liida dem stil baal out, “Wi av wan laa we se im fi ded, kaa im a taak bout ou im a Gad Bwai Pikni.”\n8Wen Pailat ier dem se dat de, im kech im fried muo dan ou im did fried aredi. 9So im go bak iina im palis an aks Jiizas se, “Wich paat yu kom fram?” Bot Jiizas no ansa im. 10“Yu naa taak tu mi?” Pailat se tu im. “Yu no si se mi av di powa fi let yu go ar fi mek yu ded pan it kraas?”\n11Jiizas ansa im an se, “Yu wudn av no powa uova mi ef Gad neehn gi yu it. So den di sumadi we kyari mi kom gi yu du wan wosa sin dan yu.”\n12Fram da taim de, Pailat chrai an chrai fi let im go. Bot di Juu liida dem did kip aan a shout an se, “Ef yu mek da man ya get we, yu an Siiza a no fren! Enibadi we se dem a king a fait gens Siiza.”\n13Wen Pailat ier dem se dat de, im tek Jiizas go outa duo an den im go sidong iina di joj siit we de a di plies we dem kaal “Stuon Fluor.” (Iina di Iibruu langwij it niem Gabata). 14A did di aaftanuun pan di die bifuo Paasuova staat wen Pailat se tu di Juu liida dem se, “Unu si unu king ya!”\n15Bot dem shout out se, “Tek im we! Tek im we! Niel im pan di kraas mek im ded!” “Mi fi niel op unu king pan di kraas mek im ded?” Pailat aks dem.\n16So den Pailat gi Jiizas uova tu di Juu liida dem fi dem kil im pan di kraas. An dem tek im an kyari im we. 17Jiizas kyari im uona kraas go a wan plies dem kaal di Skol Plies (iina di Iibruu langwij, dem kaal it Golgota). 18A de-so dem niel im op fi ded wid tuu ada man — wan pan im rait-an-said, di ada pan im lef-an-said, an im did migl dem. 19Pailat mek dem rait wan sain put uova im ed we riid se: “JIIZAS WE KOM FRAM NAZARET, DI JUU DEM KING.” 20So nof a di Juu dem we liv a Jeruusilem riid di sain, kaa di plies wich paat Jiizas did get niel op did nier di siti. Di sain did rait iina Iibruu, Latn an Griik.\n21So di ed priis dem fi di Juu piipl dem se tu Pailat se, “Chienj ‘Di Juu dem king,’ an rait ‘Da man ya se im a di Juu dem king.’”\n22Bot Pailat ansa dem se, “Wa mi rait, a dat mi rait!”\n23Wen di suoja dem did don niel op Jiizas pan di kraas fi ded, dem tek im kluoz dem, an shier dem op iina fuo, wan set fi iich a dem. Bot dem neehn toch im anda kluoz. (Nou im anda kluoz did mek outa wan piis a klaat.) 24Di suoja dem se tu dem wan aneda se, “Mek wi no tier tier it op. Mek wi chuo dais an si uu fi get it.” Nou dis ya apm so dat wa Gad wod se wuda kom chuu. It se, “Dem shier op mi kluoz mongks dem wan aneda an dem tek dais gyambl fi mi kluoz.” So a sed ting di suoja dem du.\n25Jiizas mada did a tan op saida im kraas. Ar sista did de de tu, plos yu did av Mieri, Kluopas waif, an Mieri Magdaliin. 26Wen Jiizas si im mada, an di falara we im did lov a tan op saida ar, im se tu ar se, “Uman, tek im az yu uona bwai pikni.” 27Den im se tu di falara se, “Luk, si yu mada de.” An fram da taim de, di sed falara tek iin Jiizas mada a im yaad.\n28Afta dis, wen Jiizas si se evriting we did fi apm did apm, im se “Mi torsti.” Im did se dat so dat wa Gad wod se wuda kom chuu. 29Wan jaar a sowa wain did de de, so dem tek wan sponj an suok it iina di jaar a sowa wain. Afta dat dem put it pan wan isop tik an put it op tu Jiizas lip. 30Wen im get di wain, im se, “It don nou.” Den im ben dong im ed an put im spirit iina Gad an an ded.\n31Nou, kaaz a did di die bifo di Sabat an di Juu liida dem neehn wan di ded dem fi tan pan di kraas pan di Sabat dem aks Pailat fi brok dem fut an den tek dong aaf a di kraas. (Di Sabat we did a kom a did wan speshal Sabat.) 32So di suoja dem go brok di fut dem a di fos man we did get niel op wid Jiizas, den dem brok di neda wan fut dem. 33Bot wen dem si se Jiizas did ded aredi, dem no bada brok fi im fut dem. 34So insteda brok Jiizas fut dem, wan a di suoja dem tek wan spier shub iina im said, an blod an waata ron out sed taim.\n35Di sumadi we si dem sitn ya apm taak bout dem, so unu kyan biliiv iina Jiizas. (Wa im taak bout a chuu. A no lai. An im nuo se a chuu im a taak.) 36Aal a dem sitn ya apm so wa Gad wod se wuda kom chuu. It se, “No iivn wan a im buon dem ago get brok. ” 37An iina wan neks paat it se, “Dem ago luk pan di wan we dem buor. ”\n38Afta dem sitn ya apm, Juozif we kom fram Arimatiya, aks Pailat fi gi im Jiizas badi. Juozif a did wan a Jiizas falara dem, bot im neehn mek nobadi nuo kaaz im did fried a di Juu liida dem. So wen Pailat tel im se im kuda did get Jiizas badi, im tek it kyari go we. 39Nikodiimos, di man we did go luk fi Jiizas a nait, fala Juozif. Im kyari bout sevnti faiv poun a baam fi Jiizas badi. Di baam did mek outa mor an alo miks op tugeda iina wan. 40Dem tek Jiizas badi an rap it op iina linin klaat wid swiit baam ail, an dem luk bout im di wie Juu piipl luk bout dem ded bifuo dem fi beri dem. 41Wan gyaadn did de wich paat Jiizas get niel op. Iina di gyaadn, yu did av wan nyuu tuum, wan we nobadi neehn beri iina yet. 42Nou chuu a did di die bifuo di Sabat an di tuum did de nier, dem put Jiizas badi iina it.\nContinue to Jan 20 »


Aks 12 | Bible.is\n1Roun dem taim de, King Erad gi aada fi ares som a di choch piipl dem. Im du dat kaaz im did plan fi mek dem sofa aad aad. 2Im mek dem kil Jiemz, Jan breda wid wan suod. 3Wen im si se wa im did du tu Jiemz mek di Juu dem api, im gi aada fi ares Piita tu. Dis apm wen did Paasuova alidie did a gwaan. 4Afta Erad mek im suoja dem ares Piita im put im iina prizn. Im put fuo gruup a suoja fi gyaad im an iich gruup did av fuo suoja. Erad did plan fi joj Piita infronta evribadi wen di Paasuova alidie don.\n5So dem kip Piita lak op iina prizn, bot di choch piipl dem did a prie tu Gad wid aal a dem aat fi im.\n6Pan da siem nait de, di nait bifuo Erad did plan fi joj Piita infronta evribadi, Piita did a sliip bitwiin tuu suoja. Dem did tai im op wid tuu chien an dem did av tuu suoja infronta di duor a gyaad di prizn. 7Aal av a sodn wan a di Laad ienjel dem tan op infronta Piita an wan brait brait lait shain iina di prizn. Im lik Piita iina im said an wiek im op. Im se, “Git op, kwik!” Siem taim di chien jrap aafa Piita an.\n8Di ienjel se tu Piita se, “Bokl yu belt an put aan yu slipaz.” So Piita du dat. Den di ienjel se tu im se, “Put aan yu lang jakit an fala mi.” 9Piita fala di ienjel outa di prizn, bot im neva tingk se wa di ienjel did a du did riili a apm. Im did tingk se a wan vijan. 10Afta di tuu a dem paas di fos an di sekan gyaad, dem riich di aiyan giet we liid iina di siti. Di giet uopm itself fi dem an dem go chuu di giet an waak dong wan naro chriit. Aal av a sodn di ienjel disapier lef Piita.\n11A da taim de Piita kom tu imself an se, “Nou mi nuo fi riil se di Laad sen im ienjel an frii mi fram Erad an di sitn dem we di Juu dem did tingk Erad did ago du tu mi.”\n12Wen Piita si wa riili apm, im go a Mieri ous, dat a Jan Maak mada. Nof piipl did gyada op an did a prie. 13Wen im nak a di giet, wan sliev gyal niem Ruoda go tu im. 14Wen shi ier di vais an fain out se a did Piita, di wie ou shi did so api shi ron bak iina di ous an no uopm di giet. Shi tel evribadi se a Piita outa duor.\n15Bot dem se tu ar se, “Yu ed a tek yu!” Bot shi kip aan a tel dem se a im out de fi riil, an dem kip aan a se tu ar se, “A mosi im ienjel!”\n16Aal da taim de Piita did stil de a di giet a nak. Wen dem uopm di duor an si im, dem did wel shak. 17So Piita mek wan sain wid im an se, “Shhh, tap unu nais!” Den im tel dem ou di Laad Gad sen wan a im ienjel an frii im outa prizn. Im se, “Tel Jiemz an di ada breda dem bout wa apm.” Afta dat im lef an go a wan neda plies.\n18Wen die lait di suoja dem did fried an wel kanfyuuz, kaaz non a dem kudn tel wa apm tu Piita. 19Afta Erad sorch fi Piita an kudn fain im, im kwestiyan di gyaad dem an gi aada fi tek dem an kil dem. Den Erad lef Judiya an go a Sesuriiya go stie. 20Erad did riili riili beks wid di piipl dem fram Taiya an Saidan. So di piipl dem jain op tugeda iina wan gruup an go fi miit di King. Bot fos dem manij fi get Blastos, we di inchaaj a di king palis, fi elp dem. Den dem go beg di king paadn an mek piis wid im, kaaz dem get fi dem fuud fram di king konchri.\n21Wen di die kom we Erad did set fi miit wid dem, im put aan im speshal king kluoz, sidong pan im speshal siit fi joj an taak tu di piipl dem. 22Wen di piipl dem ier di king dem staat fi shout out an a se, “A no jos wan aadineri man dis a taak, im soun laik im a wan gad.” 23Siem taim wa a di Laad ienjel chraik dong Erad kaaz im tek di priez fi imself insteda mek di piipl dem priez Gad. Di siknis we im get mek worm staat nyam im til im ded.\n24Bot muor an muor piipl ier Gad wod an staat biliiv iina Jiizas.\n25Afta Baanabas an Saal don wa dem did go a Jeruusilem fi du, dem lef an tek Jan Maak wid dem.\nContinue to Aks 13 »


Jan 9 | Bible.is\n1Nou, wen Jiizas did a waak, im si wan man we did blain fram di die im baan. 2So im falara dem aks im se, “Tiicha, a uu sin mek da man ya baan blain, im ar im mada an faada?”\n3“Da man ya neehn sin,” Jiizas se tu dem, “Im mada an faada neehn sin niida. Im baan blain so piipl kyan si Gad du som powaful sitn iina im laif. 4Fi az lang az di son a shain, wi mos du di powaful sitn dem we di wan we sen mi waahn wi fi du. Nait a kom, wen nobadi kyaahn go du notn. 5Fi az lang az mi iina di worl, mi a di wan we lait op di worl.” 6Afta im se dis, im pit pan di grong, miks op di pit iina di dot mek mod an put it pan di man yai dem. 7Den im tel di man se, “Gwaan go wash yu fies iina di Sailuom Puul” (Sailuom miin Sen.) So di man go we go wash im fies an go baka im yaad a si!\n8So nou, im nieba dem an dem we yuuz fi si im a beg staat aks, “No di man dis ya we yuus tu sidong a beg?” 9Som se, “A im siem wan.” Ada piipl se, “No sa, im onggl fieva im.” Bot di man kip aan se, “A mi man. Mi a di man we yuus tu beg.”\n10“Den a ou kom yu get fi kyan si?” dem aks im.\n11So im se tu dem se, “Di man we dem kaal Jiizas mek som mod an put it pan mi yai dem an tel mi fi go wash mi fies a Sailuom Puul. So mi go wash mi fies, an den mi kuda si.”\n12“Wich paat da man ya de?” dem aks im. “Mi no nuo,” im se.\n13So dem tek di man we did blain kyari go a di Farisii dem. 14(Nou a pan di Sabat Jiizas did tek mod an mek di man get fi si.) 15So di Farisii dem aks di man ou kom im get fi kyan si. Di man tel dem se, “Im put mod pan mi yai dem, an mi go wash aaf mi fies an nou mi kyan si.”\n16Den som a di Farisii dem se, “Di man we du da sitn ya no kom fram Gad, kaa im no kip di Sabat.” Bot som ada piipl aks, “Bot a ou sina man fi du dem powaful mirikl ya?” So aal a dem neehn grii wid dem wan aneda.\n17Dem ton tu di man we did blain wan neks taim an aks im se, “A fi yu yai dem im mek get beta. Wa yu afi se bout im?” So di man se tu dem se, “Im a wan prafit.”\n18Di Juu liida dem stil neehn biliiv se di man did blain fi chuu an kuda si nou, so dem sen fi im mada an faada.\n19“A fu'unu bwai pikni dis ya, we unu se baan blain?” dem aks im mada an faada. “Den tel wi ou kom im get fi kyan si nou?”\n20“Wi nuo se im a fi wi pikni,” di man mada an faada se, “an wi nuo se im did baan blain. 21Bot wi no nuo ou kom im get fi kyan si nou, an wi no nuo a uu mek im beta. Unu aks im. Im a big man. Im wi taak fi imself.” 22(Di man mada an faada se so chuu dem did fried a di Juu liida dem, kaa di liida dem did don mek op dem main se enibadi we biliiv an se dat Jiizas a di Krais wuda get put outa di Juu dem choch. 23A dat mek im mada an faada se, “Im a big man. Unu aks im.”)\n24So di Juu liida dem kaal di man we did blain wan muo taim. “Taak di chuut an shiem di devl,” dem se. “Wi nuo se di man we mek yu get beta a sina man.”\n25Bot im se tu dem se, “Sina ar no sina, mi no nuo im a wich wan a dem. Wan ting mi nuo se a dat mi did blain, an nou mi kyan si!”\n26Den dem aks im se, “A wa im du tu yu? A ou im mek yu get fi kyan si?”\n27Bot di man ansa dem an se, “Mi tel unu aredi an unu neehn lisn. Wa mek unu waahn ier wan neda taim? A ton unu wan ton im falara dem tu?”\n28Den dem staat kos im aaf an se, “A yu a fi'im falara! A Muoziz wi fala! 29Wi nuo se Gad taak tu Muoziz, bot di man yu a taak bout, wi no iivn nuo wich paat im kom fram.”\n30So, ier di man tu dem, “Bot wat a piis a sopm, iihn! Im mek mi kyan si, bot siem taim unu no nuo wich paat im kom fram! 31Wi nuo se Gad no lisn tu piipl we a sina. Im lisn tu dem we rispek im, an du we im se. 32Fram di taim di worl mek nobadi neehn ier bout sumadi we baan blain an we get fi kyan si afta dat. 33Ef da man ya neehn kom fram Gad, im kudn du wan ting.”\n34Wen dem ier dat, dem se tu im se, “Yu ful op a sin fram yu baan. A uu yu tingk yu bi fi a chrai a tiich wi notn?” An dem kik im outa di Juu choch.\n35Jiizas ier se di Juu liida dem kik di man we did blain out a dem choch. Wen Jiizas fain im, im aks im se, “Yu biliiv iina di Man we Gad Pik?\n36“A uu im, sar?” di man aks Jiizas. “Tel mi so mi kyan biliiv iina im.”\n37Jiizas se tu im se, “Yu a si im nou. A im a taak tu yu.”\n38So di man se, “Laad, mi biliiv,” an im worship Jiizas.\n39Jiizas se, “Mi kom iina di worl fi joj piipl, so blain piipl kyan si an di wan dem we tingk se dem kyan si get blain.”\n40Som a di Farisii dem we did de roun im ier wen im se dis an aks, “A blain yu a se wi blain tu?”\n41So Jiizas tel dem se, “Ef unu did blain, unu wudn gilti a no sin, bot chuu unu se unu kyan si, unu gilti.”\nContinue to Jan 10 »


Luuk 10 | Bible.is\n1Afta dis, di Laad pik sevnti-tuu a im ada falara dem an sen dem out tuu tuu, fi go evri we im plan fi go. 2Im se tu dem se, “Nof fuud de out de iina di fiil fi pik, bot nof piipl no de de fi gyada dem. Aks di Laad we uon di fuud fi sen out piipl fi pik dem. 3Mi a sen unu go out bot unu ago komiin laik biebi shiip we de mongks wulf. Gwaan! 4No kyari no moni, no pak no bag, no waak wid no ada slipaz an wen unu de pan unu wie no tel nobadi oudi.\n5“Wen taim unu go a nobadi yaad, di fos ting unu fi du a se, ‘Gad, mek yu piis kom dong pan da yaad ya.’ 6Ef di ed a di ous lov piis, di piis we unu kaal dong wi tan wid im, bot ef im no lov piis, di piis we unu kaal dong naa go tan wid im. 7Di man we lov piis an tek unu iin, a fi'im yaad unu fi tan. Nyam an jringk wa dem gi unu, kaaz ef sumadi wok dem fi get pie. Unu fi tan a wan yaad an no muuv fram yaad tu yaad.\n8“Enitaim unu go iina wan toun an di piipl dem tek unu iin, nyam we dem gi unu. 9Kyuor di wan dem we sik an se tu dem ‘Gad kindom kom wich paat unu de.’ 10Bot ef unu go iina wan toun an dem no waahn tek unu iin, go iina di ruod an tel dem dis, 11‘Wi a waip aaf di dos aafa wi fut fi shuo unu se Gad no api wid unu — im ago joj unu. Bot memba se Gad kindom kom wich paat unu de.’ 12Mi a tel unu dis, wen jojment die kom, it ago iiziya fi Sadam dan fi di piipl dem iina dat de toun.\n13“Chobl fi yu, Korazin! Chobl fi yu Betsieda! Ef di piipl we liv iina Taiya an Saidan did si di mirikl dem we unu si mi du mongks unu, dem wuda sari fi dem rang an chienj dem wiez lang taim. Dem wuda sidong iina ashiz an wier krokos bag fi shuo se dem miin it. 14It ago iiziya fi Taiya an Saidan pan jojment die dan fi unu. 15Aal laka yu Kyaporniyom, yu tingk se Gad ago lif yu op go a evn an ana yu? Nuo, im ago fling yu dong a el.”\n16Fi don we im a se, Jiizas se tu im sevnti-tuu falara dem, “Enibadi we lisn tu unu lisn tu mi. Enibadi we ton dem bak pan unu, ton dem bak pan mi. Dem we ton dem bak pan mi ton dem bak pan di wan we sen mi.”\n17Di sevnti-tuu falara dem kom bak glad an dem se, “Laad, wen wi yuuz yu niem, aal di diiman dem du wa wi tel dem fi du.”\n18Jiizas tel dem se, “Mi did si Sietan jrap outa evn laik ou laitnin flash iina di skai. 19Mi gi unu di powa fi waak pan siniek an skaapiyan. Mi gi unu powa, muor powa dan we di enimi av. Notn bad kyaahn du unu. 20No bada glad se diiman du we unu tel dem fi du. Wa unu fi glad bout a se unu niem rait dong iina evn.”\n21Dat de taim, di Uoli Spirit kaaz Jiizas fi get api an im se, “Faada, yu ron evriting iina evn an pan ort, mi priez yu. Mi priez yu kaaz yu a shuo dem sitn ya tu likl pikni bot yu aid dem fram piipl we tingk se dem brait an av nof sens. Yes Faada, a dat yu did waahn fi apm.\n22“Mi Faada gi mi evriting. A onggl di Faada wan riili nuo di Bwai Pikni. An nobadi no riili nuo di Faada, onggl di Bwai Pikni wan an enibadi els we di pikni waahn fi mek nuo di Faada.”\n23Jiizas kyari im speshal falara dem wan said an se tu dem se, “Gad bles di piipl dem we si we unu si. 24Kaaz mi a tel unu se a nof a Gad prafit dem an uol iip a king did waahn fi si wa unu si, an ier wa unu ier, bot dem neehn si ar ier it.”\n25Wan Laa tiicha tan op fi tes Jiizas. “Tiicha,” im aks, “Wa mi fi du fi liv fi eva?”\n26Jiizas aks im, “Wa di Laa se? Wa yu get fram it?”\n27Di man se, “ ‘Yu fi lov di Laad we a fi yu Gad. Yu fi lov im wid aal a yu aat, lov im wid di uol a yu suol, lov im wid aal a yu chrent an wid di uol a yu main,’ an, ‘yu fi lov yu nieba siem laik ou yu lov yuself.’ ”\n28Jiizas se tu im se, “Yu ansa rait. Du dat an yu wi liv.”\n29Fi mek imself fiil gud di man aks Jiizas wan neks kwestiyan, “So, a uu a mi nieba?”\n30Jiizas ansa im se, “Wan man lef Jeruusilem an did a go a Jeriko. Pan di wie som tiif uol im op. Dem tek we aal we im av, biit im nieli kil im an lef im de fi ded. 31Wan priis did a go dong di siem ruod an wen im bok op pan di man, im kraas an go waak pan di neks said. 32Wan man we elp tek kier a Gad ous kom a di siem plies an si di man, bot im kraas go waak pan di neks said tu. 33Bot wan man we kom fram Samieriya did a chravl pan di siem ruod. Wen im riich wich paat di man de an si im, im fiil sari fi im. 34So, im gu uova tu di man, chuo aliv ail an wain pan im kot dem an ban dem op. Den im put di man pan im uona dangki, kyari im go a wan ges ous an tek kier a im. 35Di neks maanin im gi di uona fi di ges ous tuu silva kain, an se, ‘Tek kier a im, an wen mi kom bak, mi wi gi yu bak eni moni we yu spen fi luk aafa im.’ ”\n36Den Jiizas aks di Laa tiicha se, “Yu si di man we di tiif dem biit op, wich wan a di chrii piipl dem yu tingk a did im nieba?”\n37Im se, “Di wan we did elp im.” So Jiizas se, “Gwaan go du di siem ting.”\n38Wen Jiizas an im speshal falara dem did a chravl go a Jeruusilem, dem waak chuu wan dischrik we wan uman niem Maata did liv. Wen Maata si dem, shi tek dem iina ar ous. 39Nou, Maata did av wan sista niem Mieri. Fram Jiizas riich a di ous, Mieri go sidong a im fut an no muuv. Shi sidong a lisn aal we im av fi se. 40Bot Maata, shi did a ron roun a du aal we shi niid fi du fi mek ar ges dem aarait. Shi go tu Jiizas an aks im se, “Laad, yu no si ou mi sista lef mi wan fi du aal a di wok? Yu no kier? Tel ar fi kom elp mi no!” 41Di Laad ansa ar se, “Maata, Maata, yu a bada bada yuself bout uol iip a sitn, 42bot a onggl wan sitn yu fi bada yuself bout. Mieri mek op ar main fi pik da wan de an nobadi naa go tap ar.”\nContinue to Luuk 11 »


Inna di bizi siti a Nairuobi, faar fram a laif a uom kier, yu did av wan gruup a bwaai pikini we no liv no we. Dem tek everidie jos az it kom. Pan wan a di maanin dem di bwaai pikni dem did a pak op dem mat dem fram aafa di kuol kangkriit we dem did a sliip. Fi fait aaf di kuol dem kech op faiya wid gyaabij. Mongs di gruup a bwaai pikni dem a did Magozwe. Im a did di liklis.\nEf Magozwe komplien ar aks no kwestiyan, im ongkl biit im. Wen Magozwe aks ef im kuda go skuul, im ongkl biit im an se, "Yu tuu fuul-fuul fi lorn notn." Afta chrii ierz a da chriitment de Magozwe ronwe fram im ongkl. Im did staat liv pan di schriit.\nWan die wen Magozwe did a luk chuu di gyaabij pan dem, im fain wahn uol tier op stuoribuk. Im kliin di dort aaf a it an put it inna im bag. Evridie afta dat im wuda tek out di buk an luk pan di picha dem. Im neva nuo ou fi riid di word dem.\nDi picha dem did a tel di stuori bout wan bwaai pikni we gruo op an ton wahn pilot. Magozwe wuda diejriim bout se im a wahn pailat. Somtaim, im imajin se im a did di bwaai pikni inna di stuori.\nIt did kuol an Magozwe did a stan op pan di ruod a beg. Wahn man waak op tu im. "Eluo, mi a Tamas. Mi wok nier ya so, a wahn plies we yu kyahn get sopm fi nyam," di man se. Im paint pan wahn yelo ous wid wahn bluu oustop. "Mi uop se yu wi go de go get som fuud?" im aks se. Magozwe luk pan di man, an den pan di ous. "Miebi," im se, an waak we.\nMagozwe did a siddong pan di kangkriit a luk pan im picha buk wen Tamas kom siddong bisaid a im. "We di stuori bout?" Tamas aks se. "A bout wahn bwaai pikni we ton a pailat," im ansa se. "We di bwaai pikni niem?" Tamas aks se. "Mi no nuo, mi kyaahn riid," Magozwe wispa se.\nRoun wen Magozwe a go bi ten iez-uol, Tamas gi'im wahn nyuu stuori buk. A did wahn stuori bout wahn bwaai pikni fram di vilij we gruo op fi bi wahn fiemos futbaala. Tamas riid di stuori tu Magozwe uol iip a taim, so til wan die im se, "Mi tingk a taim nou yu go a skuul an lorn fi riid. We yu tingk?" Tamas tel im se im nuo bout wahn plies we pikni kuda stie, an go a skuul.\nMagozwe did tingk bout di nyuu plies, an bout fi go a skuul. Wa'apm ef im ongkl di rait an im did tuu fuul-fuul fi lorn notn. Wa'apm ef dem giim biitn a di nyuu plies? Im di fried. "Miebi a did beta fi stie an liv pan di schriit," im tingk tu imself.\nMagozwe did a siddong inna di yaad a di ous wid di griin oustap, a riid wahn stuoribuk fram skuul. Tamas kom op an did siddong bisaid a im. "Wa da stuori ya bout?" Tamas aks im se." A bout wahn bwaai pikni uu ton wahn tiicha," Magozwe ansa se. "We di bwaai pikni niem?" Tamas aks se. "Im niem Magozwe," Magozwe ansa wid a smail.


Taitos 3 | Bible.is\n1Mek shuor di piipl dem memba se dem fi rispek an fala di ruula dem fi di konchri an di piipl dem we iina powa; dem fi lisn, fala an eva redi fi du aal kaina gud sitn. 2Dem no fi taak bad bout nobadi an dem no fi kwaril-kwaril. Insteda dat, dem fi tek taim wid piipl an shuo rispek tu evribadi. 3Kaaz wan taim wi yuus tu fuul-fuul tu, wi neva waahn fala notn we nobadi se an wi a did sliev tu aal a di wikid sitn dem we wi waahn. Evridie wi beks wid wi wan aneda an wi eva waahn wa sumadi els av. Aal wi du a iet: wi iet evribadi an evribadi iet wi. 4Bot wen Gad wi sievya shuo wi ou im lov wi an ou im gud tu wi, 5im siev wi. A no kaaz a notn gud we wi du bot kaaz im lov wi an im andastan wa wi go chuu. Gad siev wi wid di powa a im Uoli Spirit we wash wi an gi wi nyuu laif. 6Gad sen Jiizas Krais wi sievya, an mek im gi wi di Uoli Spirit. 7Gad gi wi im Spirit, so nou dat tingz aarait wid wi an im, kaaz a ou im gud tu wi, wi kyan get wa wi Faada Gad pramis wi; kaaz wi nuo fi shuor se im ago mek wi liv fi eva.\n8Aal a wa mi jos tel yu, a chuu sopm. An a dat mi waahn yu fi tiich aad aad. Tiich it so dat aal a di piipl we biliiv iina Gad wi mek shuo se dem onggl du gud sitn; dem sitn ya gud an wi elp evribadi. 9No fait wid nobadi uova no fuul-fuul taak ar mek op tuori. An no bada kos-kos wid nobadi uova uu a uufa jinarieshan ar bout di laa. Stie faar fram dem sitn de kaaz dem no wot notn an dem kyaahn elp nobadi. 10Ef sumadi iina di choch a kos-kos, gi chobl an a mek ada piipl kwaril an ton gens dem wan aneda, waan im fi tap. Ef im no lisn, waan im agen. Bot ef im no lisn da taim de, no av notn fi du wid im. 11Kaaz yu nuo se da man de ed mes op an im ful-a sin; a im bring dong jojment pan imself.\n12Wen mi sen Aatimas ar Taikikos tu yu, chrai yu bes fi kom miit mi a Nikapolis, kaaz mi ago tan de til winta don. 13Du aal we yu kyan du fi elp Ziinas di laaya an Apalos. Mek shuor se wen dem redi fi lef de, dem av aal we dem niid. 14Di piipl we biliiv iina Jiizas an we iina Kriit mos lorn fi wok aad an du gud sitn, so dat dem wi aalwiez av inof, so dem kyan gi piipl we niid it. 15Evribadi we de ya wid mi sen dem lov. Tel aal a Gad piipl we de dong de wid yu, oudi! Mi prie se Gad wi gud tu unu an bles unu laif.\nContinue to Failiiman 1 »


Aks 15 | Bible.is\n1Den som man kom fram Judiya kom a Antiyak. Dem staat fi tiich di piipl we biliiv iina Jiizas se, “Ef unu no get sorkomsaiz azkaadn tu we Muoziz Laa se, unu kyaahn get siev.” 2Paal an Baanabas aagyu chrang chrang gens wa dem man de did a tiich, an tan op tu dem an mek dem nuo se dem rang. So di choch pik Paal an Baanabas, an som ada biliiva fi go wid dem a Jeruusilem fi go taak tu di apasl an elda dem bout di mata. 3Di choch sen dem aaf, an wen dem did a go chuu Foniisiya an Samieriya dem tel di piipl dem we biliiv iina Jiizas ou nof a di piipl we a no Juu iina Antiyak biliiv di gud nyuuz. Dat mek di biliiva dem wel api. 4Wen dem riich a Jeruusilem, di choch, di apasl dem, an di elda dem tek dem iin. Den Paal an Baanabas tel dem evriting we Gad mek dem du mongks di piipl we a no Juu.\n5Den som a di choch piipl dem we a paat a di Farisii gruup tan op an se, “Di piipl we a no Juu afi get sorkomsaiz an wi afi aada dem fi kip Muoziz Laa tu.” 6Di apasl an di elda dem mek op dem main fi miit an diil wid di prablem. 7Afta dem did a aagyu fi wan gud wail, Piita get op an taak tu dem. Im se, “Mi breda, unu nuo ou lang taim ago Gad pik mi fram mongks unu an yuuz mi fi tel di piipl we a no Juu di Gud Nyuuz so dem wuda biliiv iina Jiizas. 8Gad, di wan we nuo evribadi aat, gi dem im Uoli Spirit, an dat shuo se im tek dem fi im piipl siem laik ou im did du wid wi. 9Gad shuo se wi no difrant fram dem. Im paadn dem fi dem sin kaaz dem biliiv iina im. 10So tel mi nou, wa mek unu waahn flai iina Gad fies fi go presha im piipl fi du wa Gad neva aada dem fi du, sitn we no iivn wi ar fi wi faada faada dem kuda du? 11Nuo man! Wi biliiv se a chuu wi Laad Jiizas lov wi iivn duo wi no dizorv it wai im siev wi jos laik ou im siev dem.”\n12Evribadi iina di miitn kip kwaiyat an lisn tu Paal an Baanabas az dem tel dem bout di mirikl an di powaful sitn dem wa Gad gi dem powa fi du mongks di piipl we a no Juu. 13Wen dem don taak, Jiemz taak op an se, “Breda unu lisn tu mi. 14Simiyan jos tel wi ou Gad shuo se im kier fi di piipl we a no Juu wen im tek som a dem fi bi im uona piipl. 15Wa di prafit dem se grii wid dis, kaaz it rait dong se: 16“‘Lieta aan mi ago kom bak kom bil op bak Dievid kindom we did get mash dong. Mi ago bil it bak op, an mek it chrang agen, 17so dat aal di piipl we a no Juu we bilang tu mi, an di res a piipl iina di worl wi ton tu di Laad. A di Laad se dem sitn ya’ 18an piipl nuo dem sitn de fram wie bak wen.”\n19So Jiemz se tu dem se, “Ier mi nou, mi fiil se wi fi lef di piipl we a no Juu an no chrai fi mek it aad fi dem ton tu Gad. 20Insteda dat, wa wi fi du a rait an tel dem se dem no fi nyam no fuud we piipl tek bon sakrifais gi faalz gad, ton we fram aal saat a seks sin, no nyam miit fram animal we enj ar we dem blod neva bliid out wen dem get kil, an no nyam ar jringk blod. 21Kaaz fi wan lang lang taim, evri Sabat dem riid Muoziz Laa iina di Juu dem choch an dem priich evriting we rait dong iina da Laa de iina evri toun.”\n22Den di apasl dem, di elda dem an aal a di choch piipl dem mek op dem main fi sen som man fram di choch go a Antiyak. So dem pik tuu a dem liida, Juudas (we niem Baasabas) an Sailas an sen dem wid Paal an Baanabas. 23Dis a di leta we dem gi dem fi gi di choch: Wi, di apasl an elda dem, we a unu breda, a rait an a sen oudi tu aal a unu we de a Antiyak, Siriya, an Silisiya we biliiv iina Jiizas.\n24Wi ier se som man fram wi gruup kom a mek chobl fi unu an a chrai fi mes op unu ed wid di sitn dem we dem a tiich, bot wi neva sen dem, ar wi neva gi dem no rait fi du wa dem a du. 25So aal a wi mek op wi main fi pik som man an sen dem tu unu wid wi gud gud fren dem, Baanabas an Paal. 26Dem tuu man ya nieli ded a du di wok we wi Laad Jiizas Krais gi dem fi du. 27So wi a sen Juudas an Sailas wid dem fi tel unu wid dem uona mout di siem sitn wa wi rait iina da leta ya. 28Di Uoli Spirit tingk se it bes fi wi no put no muo presha pan unu dan dem ya wa mi ago tel unu nou, an wi tingk so tu. 29Unu no fi nyam no fuud we piipl tek bon sakrifais gi faalz gad, no nyam ar jringk no blod, no nyam miit fram animal we enj ar we dem blod neva bliid out wen dem ded. Unu fi kip we fram aal saat a seks sin. Ef unu kip we fram aal a dem sitn de, unu a du di rait ting. Unu tek kier.\n30So afta dem sen aaf di man dem, dem go a Antiyak, gyada op aal a di piipl we biliiv iina Jiizas, an gi dem di leta. 31Wen dem riid out di leta loud, di piipl did api kaaz it elp bil dem op iina wa dem biliiv. 32Juudas an Sailas a did prafit tu so dem taak nof sopm we elp fi mek di piipl we biliiv iina Jiizas get chrang iina wa dem biliiv. 33Afta Juudas an Sailas spen kopl wiik wid dem, di choch piipl dem prie fi Gad bles dem an mek im piis protek dem an sen dem bak tu di liida dem iina Jeruusilem we did sen dem kom Antiyak. 35Bot Paal an Baanabas tan a Antiyak an tiich an priich Gad wod. An nof muor tiicha an priicha did iina di choch.\n36Som taim afta dat Paal se tu Baanabas se, “Mek wi go bak go luk fi di breda an sista dem iina aal a di toun dem we wi did priich Gad wod go si ou dem a du.” 37Baanabas did waahn kyari Jan, we dem kaal Maak, wid dem tu. 38Bot Paal neva tingk it rait fi tek im wid dem. Im tan op chrang gens it, kaaz di fos taim wen dem did a pred di Gud Nyuuz, wen dem riich a Pamfiliya, Jan Maak did ton bak bifuo dem don di wok. 39Paal an Baanabas kech op an tingz get so bad dat dem kudn sekl it. So Baanabas tek Maak wid im an siel go a Saipros, 40bot Paal pik Sailas an lef out afta di biliiva dem prie an aks di Laad fi tek kier a dem. 41So dem paas chuu Siriya an Silisiya an elp di piipl dem we biliiv iina Jiizas fi tan op chrang iina wa dem biliiv.\nContinue to Aks 16 »


Bot no iivn Maikal, Gad ed ienjel, wen im an di devl did a aagyu bout Muoziz badi, im neva brait inof fi kos out di devl an kaal dong jojment pan im. Im jos tel im se, “Gad a-go put yu iina yu plies.”\n1 Tesaluoniyan 4:16\nKaaz di Laad imself a-go kom dong fram outa evn, an piipl a-go ier im baal out loud. Dem a-go ier di ed ienjel kaal out an Gad chompit a-go bluo. An di piipl dem we ded we did biliiv iina Krais Jiizas, dem a-go kom bak alaiv fos.\n Den waar brok out iina evn. Maikal an di ienjel dem we im liid fait gens di jragan, an di jragan an fi im ienjel dem fait bak. Bot di jragan did tuu wiik, so im kudn win an im kudn tan a evn. Di powaful jragan — di uol siniek we did de bout fram wie bak wen, we dem kaal di devl, ar sietan, we chrik di uol worl fi sin gens Gad, im an im ienjel dem get fling dong a ort.\nWen Ilizibet did av biebi iina beli fi siks mont, Gad sen ienjel Giebrel go a wan toun iina Gyalalii niem Nazaret,\nAal a di ienjel dem, no spirit dem — spirit we Gad sen fi go sorv di piipl dem we a-go get siev? No so?\n“Mek shuor se unu no luk dong pan non a dem likl pikni ya. Kaaz mi tel unu dis, dem av dem uona ienjel, an fi dem ienjel we iina evn a si mi Faada fies aal di taim.\nKaaz wen ded piipl kom bak, dem naa go a get marid, kaa dem taim de dem komiin laik ienjel we de a evn.\nAn dem naa go kyan ded agen, kaaz dem komiin laik ienjel an dem a Gad pikni. Dem a Gad pikni kaaz Gad mek dem kom bak alaiv.


Matyu 16 | Bible.is\n1Nou wen di Farisii an Sadyusii piipl dem kom kom tes Jiizas, dem aks im fi wan sain fi pruuv se a Gad sen im kom.\n2So im se, “Wen iivnin kom ef di skai red unu se, ‘Di weda ago gud tumaro kaa di skai red’ 3Bot ef it red an daak op iina di maanin, unu se, ‘Rien ago faal tide, kaa di plies daak op.’ So unu nuo fi luk pan di skai an tel ou di weda ago tan. Bot unu kyaahn andastan di sain dem we a shuo aal we a gwaan nou. 4Di piipl dem iina da taim ya, a wan wikid set a piipl. Dem aks fi wan sain we wuda pruuv se a Gad sen mi. Dem naa get non! Di onggl sain dem ago get a sopm laik we did apm wid Juona.” Den Jiizas lef dem an go we.\n5Wen Jiizas falara dem go kraas di neda said, dem did figet fi kyari bred. 6“Wach out!,” Jiizas se tu dem. “Gyaad unuself gens di Farisii an Sadyusii piipl dem yiis.”\n7So dem staat taak bout dis mongks dem wan aneda, “Yu nuo se a kaa wi no bring no bred.”\n8Jiizas did don nuo wa dem a se, so im se tu dem, “Bwai, wat a likl bit a chos unu put iina mi! Mek unu a taak mongks unu wan aneda bout ou unu naa no bred, iihn? 9Unu stil no andastan? Unu no memba di faiv bred we fiid di faiv touzn piipl dem an umoch baaskit a nyam-an-lef unu tek op, iihn? 10Wa bout di sevn bred we fiid di fuo touzn piipl dem an umoch baaskit unu tek op wid lef-uova fuud? 11So ou kom unu kudn si se a no fuud mi did a taak tu unu bout? Bot a tel mi a tel unu fi wach out fi di Farisii an Sadyusii piipl dem yiis!” 12A da taim de Jiizas falara dem kech se im neehn a taak tu dem bout yiis fi mek bred, bot im did a taak gens di sitn dem we di Farisii an Sadyusii piipl dem tiich.\n13Wen Jiizas kech a di Sesuriiya Filipai ieriya, im aks im falara dem se, “A uu di piipl dem se di Man we Gad Pik bi?”\n14Dem ansa bak, “Som se Jan di Baptis, ada piipl se Ilaija, den yu av som we se Jerimaiya ar wan a di prafit dem.”\n15So im se tu dem se, “Bot wa bout unu? Uu unu tingk mi bi?”\n16Saiman Piita se, “Yu a di Krais, di Gad we alaiv Bwai Pikni.”\n17So den Jiizas se tu im se, “Saiman, Juona bwai pikni, yu bles, kaa a no naamal piipl mek yu nuo dat, bot a fi mi Faada we iina evn tel yu dat! 18An ier wa mi a se no, yu a Piita, wan rak. An a pan dis ya rak mi ago bil fi mi choch, an no powa dong a el naa go kyan mash dat op. 19Mi ago gi yu di kii fi Gad kindom. Eniting we yu se no fi gwaan pan ort a dat Gad wuda se aredi. An eniting we yu se: ye, dat kyan gwaan, Gad wuda lou dat fi gwaan aredi.” 20Den Jiizas waan im falara dem no fi tel nobadi se a im a di wan we Gad sen fi siev piipl — se a im a di Krais.\n21Fram da taim de, Jiizas staat mek im falara dem nuo se im afi go a Jeruusilem, an di elda, ed priis an Laa tiicha dem ago mek im sofa uol iip a sitn. Dem ago kil im, bot chrii die afta dat im ago kom bak alaiv.\n22So Piita tek im wan said an staat ries im op fi se sitn laka dat: “Laad, mi prie se Gad neva mek sitn laka dat apm! Dis mosn apm tu yu!”\n23Bot Jiizas ton tu Piita an se, “Gu we fram mi Sietan! Yu dis a blak op mi wie so, kaa yu naa tingk bout di sitn dem we Gad waahn; a onggl wa piipl waahn de pan yu main!”\n24Den Jiizas se tu aal a im falara dem se, “Ef sumadi waahn fi ton wan a fi mi falara dem, dem afi figet bout wa dem waahn, tek op dem kraas an fala mi. 25Sumadi we waahn siev dem laif ago luuz it, bot enibadi we luuz dem laif sieka mi, dem ago get fi fain dem laif. 26Kaaz wa gud it ago du sumadi ef dem get di uol worl bot dem luuz dem laif? An wa sumadi kyan gi fi get bak dem laif? 27Kaaz di Man we Gad Pik ago kom wid im ienjel dem an im ago av powa we kom fram im Faada. Im ago gi evribadi wa dem fi get bies pan di sitn dem we dem du. 28Mi a tel unu dis, an a chuu mi a taak, som a unu we tan op ya-so naa go ded bifuo unu si di Man we Gad Pik a kom ruul az king.”\nContinue to Matyu 17 »


Aks 24 | Bible.is\n1Afta faiv die Ananaiyas di liida fi di priis dem kom dong wid som elda an wan laaya niem Tortyuulos an dem tel di govana bout di prablem dem av wid Paal. 2Afta dem kyari iin Paal Tortyuulos staat fi chat gens im. Im se tu di govana se, “Yu a wan waiz liida. Sieka dat fi wan lang lang taim nou wi av piis iina wi konchri. An yu kaaz nof gud sitn fi apm sins yu staat ruul. 3Govana Fiiliks, Sa, yu du aal kaina gud sitn. Wi si dem, an wi si dem evri we an wi tangk yu wid aal a wi aat. 4Bot mi no waahn tek op tu moch a yu taim, so mi a beg yu, lisn tu wi likl bit muor kaaz yu aalwiez shuo gud fies aal wen wi no dizorv it.\n5“Wi fain se da man ya a wan wikid wikid choblmeka we a rail op di Juu dem aal uova di worl, an im a wan ring liida fi wan paati we dem kaal di Nazariin. 6Im aal chrai fi doti op Gad ous an no mek it kliin no muor, so wi kech im. 8Bot wen yu kwestiyan im fi yuself yu wi lorn se aal a dem sitn ya wa wi a tel yu bout a riili chuu.\n9Aal di Juu dem jain iin an se di sitn dem we im did a se bout Paal a chuu.\n10Wen di govana paint pan Paal an gi im di chaans fi taak fi imself, Paal se: “Mi nuo se a lang lang taim nou yu a sorv az joj uova da konchri ya, so mi api fi taak op fi miself. 11Yu kyan fain out iizi iizi se no muor dan twelv die ago mi go op tu Jeruusilem fi go worship Gad. 12Dem neva fain mi a aagyu wid nobadi ar a rail op no kroud iina Gad ous, iina di Juu dem choch, ar no we els iina di siti. 13An dem kyaahn pruuv tu yu aal di sitn dem we dem a tel yu se mi du. 14Bot wa mi kyan se tu yu a dis, mi worship di Gad we wi faada faada dem worship azkaadn tu da Wie de — di Wie we dem se rang. Mi biliiv evriting we iina di Laa an we di prafit dem rait dong. 15Mi an dem man ya biliiv di siem ting. Wi a wiet an a luk fi Gad mek ded piipl kom bak alaiv, weda dem did gud ar bad. 16A dat mek mi aalwiez du mi bes fi liv rait so dat nobadi kyaahn paint no fingga pan mi an mi kyan tan op infronta Gad an mi kanchens no bada mi.\n17Afta mi did kip we fram Jeruusilem fi kopl ier, mi go bak fi kyari som moni fi gi mi uona piipl fi elp di puor an fi bon sakrifais gi Gad. 18A dat mi did a du wen dem si mi iina Gad ous. Dat taim de mi did don du aal we mi did sopuoz fi du fi mek miself kliin iina Gad yai. Mi neva av no kroud wid mi, an mi neva du notn fi kaaz no chobl niida. 19Bot yu av som Juu fram Iezha we shuda de ya infronta yu nou, ef dem av notn gens mi. 20Ar dem man ya shuda tel yu wa rang dem did fain se mi du wen mi did tan op infronta dem liida. 21Di onggl ting dem kyan se a dat mi baal out iina dem miitn an se: ‘A kaaz mi biliiv se ded piipl ago kom bak alaiv mek unu de ya tide a joj mi’”\n22Den Fiiliks, we nuo di chuut bout di Laad Wie tap wa did a gwaan, don kuot an se, “Wen Lisiyas di ed fi touzn suoja kom, mi wi mek op mi main bout wa mi ago du wid yu.” 23So im aada di ed fi onjrid suoja fi gyaad Paal, bot fi gi im likl spies, an no tap non a im fren dem fram elp im non at aal.\n24Kopl die afta dat wen Fiiliks an im waif Jruusila, we a wan Juu uman riich, im sen fi Paal. Im lisn wen Paal taak bout wa it miin fi biliiv iina Jiizas Krais. 25Wail Paal did a taak bout wa it miin fi sumadi du we rait, kanchuol demself, an di die wen Gad ago joj evribadi fi aal we dem du, weda gud ar bad, Fiiliks kech im fried an se tu Paal se, “Dat inof fi nou. Yu kyan lef. Wen mi fain taim mi wi sen fi yu agen.” 26Bot im did a uop se Paal wuda pie im aaf fi im let im go, so im sen fi im an taak wid im agen an agen.\n27Afta tuu ier paas, Porshiyos Festos ton di nyuu govana an tek uova fram Fiiliks. Bot kaaz Fiiliks did a chrai fi kori fieva wid di Juu dem, im lef Paal iina prizn.\nContinue to Aks 25 »


Waata soplai ah sanitieshan ina Jumieka - Wikipidia\nWaata soplai ah sanitieshan ina Jumieka\nWaata soplai ah sanitieshan ina Jumieka kiaraktaraiz bai ai lebl a axes tu impruuv waata suos, wails axes tu adikuet sanitieshan tan a onggl 80%. Dis sitieshan afek espeshal di puo, ingkluudn di oerban puo nof a dem we lib ina fii konchri uoba 595 anplan skuata seklment ina anelti ah ansaniteri invairanment wid ai rix a diziiz pred chuu waata. Spaita wuoliip a palisi piepa we mienli fuokos pah waata soplai ah no kia difrah-difrah prajek fon bai extoernal duona, ingkriis axes stil limit (1% fi waata ah 5% fi sanitieshan bitwiin 1990 ah 2004).\nDi rispansibiliti fi waata ah sanitieshan palisi widin di gobament res wid di Minischri a Waata ah Ouzin, ah di mien saabis provaida a di Nashinal Waata Komishan. Wah aatanamos regiuliechri iejensi, di Afis a Yuutiliti Regiulieshan, apruuv tarif ah extablish taagit fi ifishinsi ingkriis.\nDi las' time da page yah change a 18:02 pon 14 April 2018.


Jan 10 | Bible.is\n1Jiizas se, “Mi a tel unu fi chuu chuu se di sumadi we no kom iina di shiip pen chuu di giet, bot we klaim go iin de wan neks wie, da sumadi de a tiif an raba. 2Di wan we go iina di pen chuu di giet, a im a di shiip dem shepad. 3Di wan we wach uova di shiip giet uopm di giet fi di shepad, an di shiip dem ier di shepad vais. Di shepad kaal fi'im uona shiip dem bai dem niem an im liid dem out. 4Wen im tek out aal a fi'im shiip, im go infronta dem, an di shiip dem fala im kaa dem pik op im vais. 5Dem naa go fala baka chrienja. Dem ron we fram im kaa dem no pik op chrienja vais.” 6Jiizas did a tel dem wan tuori bot dem neehn andastan wa im did a se tu dem.\n7So im se tu dem agen se, “Mi a tel unu fi chuu chuu se dat mi a di giet we di shiip dem go chuu. 8Enibadi els we kom bifuo mi a tiif an raba, bot di shiip dem neva lisn tu dem. 9Mi a di giet. Ef enibadi kom iin chuu mi, dem ago sief. Dem ago waak iin an waak out, an dem ago fain plies wid nais griin graas fi nyam. 10Di tiif kom onggl fi tiif, fi kil an fi mash op. Mi kom so dat dem kyan liv laif an no waahn notn at aal.\n11Mi a di gud shepad. Di gud shepad wi gi op im laif fi di shiip dem. 12Di sumadi we a get pie fi luk aafa dem a no di shepad. Dem no uon di shiip dem. So wen taim da sumadi de si wulf a kom, im ron go we lef di shiip dem. Den di wulf kom op pan di shiip dem an mek dem skyata. 13Di sumadi we get pie fi luk aafa di shiip dem ron we kaaz im onggl bizniz bout di moni. Im no kieta bout di shiip dem. 14Mi a di gud shepad. Mi nuo mi uona shiip dem an mi shiip dem nuo mi 15— siem laka ou di Faada nuo mi an mi nuo di Faada. An mi gi op mi laif fi mi shiip dem. 16Mi av ada shiip we no iina da shiip pen ya. Mi afi kyari dem iina di pen tu. Dem ago lisn tu mi vais tu, so den, yu ago av onggl wan gruup a shiip an onggl wan shepad. 17Mi Faada lov mi kaa mi gi op mi laif, so dat mi kyan kom bak alaiv. 18Nobadi no tek we mi laif fram mi. A mi gi it op miself. Mi av di powa fi gi it we an mi av di powa fi tek it bak. A dis ya mi Faada tel mi fi du.”\n19Wen di Juu liida dem ier wa Jiizas se, dem staat aagyu wid dem wan aneda agen. 20Nof a dem se, “Im av wan diiman iina im an im tif stuon mad. Wa unu a lisn tu im fa?”\n21Bot som ada wan se, “Dis ya kaina tiichin ya no kom fram sumadi we av diiman iina dem. Diiman kyaahn mek blain piipl si?”\n22Di alidie wen di Juu piipl dem memba di taim wen Gad ous did dedikiet bak tu im did kom a Jeruusilem. A did di kuol siizn, 23an Jiizas did a waak roun Gad ous ieriya pan Salaman varanda.\n24Di Juu liida dem bongl roun im an se, “Ou lang yu plan fi kip tingz fram wi an av wi a wanda? Ef yu a di Krais, jos se it plien an chriet.”\n25So Jiizas se tu dem se, “Mi tel unu aredi, bot unu no biliiv. Di sopm dem we mi du kaa mi Faada tel mi fi du dem, dem shuo unu uu mi bi. 26Bot unu mek op unu main fi no biliiv kaa unu a no fi mi shiip. 27Fi mi shiip dem lisn tu we mi se. Mi nuo dem, an dem fala baka mi. 28Mi mek dem kyan liv fi eva, an dem naa go ded. Nobadi naa go grab an tek dem outa mi an. 29Mi Faada we gi mi aal a dem, im biga dan evribadi. Nobadi kyaahn grab an tek dem outa mi Faada an. 30Mi an di Faada a wan an di siem.”\n31So di Juu liida dem pik op rakstuon fi stuon im wan neda taim, 32bot Jiizas se tu dem se, “Mi du nof powaful sitn we mi Faada tel mi fi du infronta unu yai. A wich wan a dem unu a stuon mi fa?”\n33“Wi naa stuon yu fi non a dem sitn de,” dem se tu im. “Wi gweehn stuon yu kaaz a ou yu a disrispek Gad. Yu a onggl wan man, an yu a taak bout se yu a Gad.”\n34So Jiizas ansa dem an se, “A no iina Fu'unu Laa buk it rait dong se Gad se, ‘Mi tel unu se unu a gad’ ? 35Nou, wi nuo se wa rait dong iina Gad wod aalwiez chuu. So nou, ef Gad did se di piipl dem we im did a taak tu dem taim de a ‘gad,’ 36wa mek unu se, ‘Yu a disrispek Gad,’ tu di wan we Gad pik an sen iina di worl? Wa mek unu a se mi disrispek Gad kaa mi se, ‘Mi a Gad Bwai Pikni’? 37Ef mi naa du we mi Faada wan mi fi du, den no biliiv mi. 38Bot ef mi du wa im tel mi fi du, duo unu no biliiv mi kaaz a wa mi tel unu, at liis biliiv mi kaaz a di mirikl dem we mi du, so dat unu kyan nuo an andastan se di Faada iina mi, an mi iina di Faada.”\n39Den, dem chrai fi uol im an lak im op wan muo taim, bot im get we fram dem. 40Im go bak kraas Jaadn Riva fi go a di plies we Jan did a baptaiz piipl iina di orliya die dem. Im tan de an no go no we afta im riich de. 41Uol iip a piipl kom tu im, an dem se, “Duo Jan neehn du no iivn wan mirikl, aal a we im did se bout da man ya a did chuu.” 42An uol iip a piipl we did de kraas Jaadn Riva biliiv iina im.\nContinue to Jan 11 »


Luuk 7 | Bible.is\n1Afta Jiizas don se aal a dis tu di piipl dem, im go Kyaporniyom.\n2Wan ed fi onjrid suoja iina Kyaporniyom did av wan sorvant we did sik an bout fi ded. Di ed suoja did riet da sorvant ya nof, 3so az im ier bout Jiizas, im sen som Juu liida fi aks im fi kom get im sorvant beta. 4Di liida dem go tu Jiizas an beg im se, “Du elp da man ya, ef nobadi fi get yu elp, a im. 5Kaaz im lov wi piipl an a im bil wan choch fi wi.” 6So Jiizas go wid dem. Wen Jiizas kech nier di ous, di ed suoja sen som a im fren dem fi tel im se, “Laad, no bada yuself, mi no gud inof fi yu kom anda fi mi ruuf. 7A dat mek mi neva tingk mi kuda kom taak tu yu. Bot jos se di wod an mek mi sorvant get beta. 8Kaaz mi tek aada fram dem we uova mi tu, an mi av suoja we mi kanchuol. Mi tel da wan ya, ‘Go de-so,’ an im go, an wan neks wan ‘Kom ya,’ an im kom. An mi tel mi sorvant, ‘Du dis,’ an im dwi'it.”\n9Jiizas yai uopm op wen im ier di sitn dem we di ed suoja se. Im ton tu di kroud we did a fala im an se, “Mek mi tel unu sitn, aal nou mi no fain nobadi iina Izrel we chos iina mi so moch!” 10Di ed suoja fren dem go baka di ous an fain se di sorvant did get beta.\n11Likl afta dat, Jiizas an im speshal falara dem lef fi go a di toun we dem kaal Nien, an wan big big kroud fala dem. 12Wen Jiizas did nier fi riich di toun giet, som piipl did a kyari out wan ded badi fi go beri. Im a did di onggl bwai pikni fi wan uman we ozban ded. Uol iip a piipl fram di toun did a waak wid ar. 13Wen di Laad si ar, im sari fi ar an tel ar se, “Osh! No bada baal!”\n14Den Jiizas go op go toch di kafn, an di man dem we did a kyari it tap. Jiizas se, “Yuut man, git op!” 15Di man get op an staat taak an Jiizas gi im bak tu im mada.\n16Evribadi fraitn, an dem staat priez Gad. Dem se, “Wan a di prafit dem de ya mongks wi, wan powaful wan! Gad kom fi elp im piipl dem.” 17Da nyuuz ya bout Jiizas pred aal uova Judiya an di dischrik dem we de nier it.\n18Jan falara dem tel im bout aal di sitn dem we Jiizas did a du, so im kaal tuu a dem 19an sen dem fi go aks Jiizas, “A yu wi fi a luk fa, ar a sumadi els ago kom?”\n20Di man dem go tu Jiizas an se, “Jan di Baptis sen wi fi aks ef a yu wi fi a luk fa, ar ef a sumadi els ago kom?”\n21Siem taim Jiizas mek uol iip a piipl we did sik iina aal kaina wie get beta, im ron diiman outa piipl, an mek nof blain piipl si agen. 22Den Jiizas tel Jan falara dem se, “Go tel Jan wa unu si an ier. Blain piipl kyan si an kripl kyan waak. Piipl we av siknis we mek dem skin fasi-fasi get beta an def piipl a ier. Ded piipl kom bak alaiv an di gud nyuuz a priich tu puo piipl. 23Gad bles di piipl dem we no tap chos iina mi jos kaaz mi no gwaan ou dem tingk di wan we dem a wiet pan fi gwaan.”\n24Afta Jan mesinja dem gaan, Jiizas staat taak tu di kroud bout Jan, “Wa kaina sumadi unu did go out iina di dezot fi si? Sumadi we kyaahn mek op im main laik taal graas we di briiz a bluo dis ya wie an dat de wie? 25Ef a no dat, den a wa unu go out de fi si? Wan man jres op iina a dier kluoz? Nuo man, piipl we jres op iina dier kluoz an liv big laif, liv iina palis. 26So a wa unu go out de fi si? Wan prafit? Yes, an mi a tel unu, an im a muor dan jos wan prafit. 27A Jan it a taak bout wen it rait dong se: “ ‘Luk, mi wi sen mi mesinja fi gwaan til yu kom, im ago get piipl redi fi yu.’ 28Mek mi tel unu dis, Jan biga dan enibadi we eva baan. Bot iivn di luowis sumadi iina Gad kindom, biga dan im.”\n29(Evribadi we ier we Jiizas se, iivn di taks kalekta dem, tek it se Gad wie rait, kaaz dem did mek Jan baptaiz dem. 30Bot di Farisii an di Laa tiicha dem ton dem bak pan wa Gad did waahn dem fi du, kaaz dem neva mek Jan Baptaiz dem.)\n31“Di piipl we a liv iina dem taim ya, a we dem komiin laik? Wa kaina piipl dem bi? 32Dem komiin laik pikni we a sidong iina di maakit an a ala tu dem wan aneda: “ ‘Wi plie di fluut fu'unu, an unu no daans: wi sing wan finaral sang, an unu no baal.’ 33Kaaz Jan di Baptis neva kom a nyam no bred an a jringk no wain, bot unu se, ‘Diiman iina im.’ 34Di Man we Gad Pik kom a nyam an a jringk, an unu se, ‘Luk ya, da man ya krievn an im a wan jongkad. Fi'im fren dem a taks kalekta an sina.’ 35Di piipl we fala di rait wie pruuv se Gad waiz an im wie rait.”\n36Wan Farisii invait Jiizas fi kom kom nyam dina wid im, so Jiizas go a im yaad an sidong fi nyam. 37Wan sina uman iina di toun ier se Jiizas de a di Farisii yaad, so shi go de wid wan likl stuon jaar a dier porfyuum. 38Shi go baka im, tan wich paat im chrech out im fut an staat baal. Shi mek ar yai waata wet op im fut an waip dem aaf wid ar ier, den shi kis dem an chuo out di porfyuum pan dem.\n39Wen di Farisii we invait Jiizas si dis, im se tu imself, “Ef da man ya did a wan prafit, im wuda nuo wa kaina uman a toch im!”\n40So Jiizas se tu im se, “Saiman, Mi av sopm fi tel yu.” “Wa dat, tiicha?” Saiman se.\n41Jiizas tel im se, “Tuu man did uo wan monilenda. Wan uo im faiv onjrid silva kain, an di ada wan did uo fifti. 42Non a dem neva av no moni fi pie im, so im se dem naa fi bada pie im bak notn. Tel mi Saiman, wich a dem ago lov im muo?”\n43Saiman ansa Jiizas se, “Mosi di wan we did uo im di muos.” “Yu rait,” Jiizas ansa im.\n44Im ton tu di uman an se tu Saiman, “Yu si da uman ya? Mi kom a yu yaad an yu no gi mi no waata fi wash mi fut. Bot da uman ya wash mi fut wid ar yai-waata an waip dem wid ar ier. 45Yu no welkom mi wid no kis, bot fram mi kom iin dis uman, no tap kis op mi fut. 46Yu no chuo ail pan mi ed, bot shi put porfyuum pan mi fut. 47So mi a tel yu, shi get paadn fi ar uol iip a sin dem, kaaz shi lov mi nof nof. Piipl we get paadn fi likl bit a sin, onggl av likl bit a lov fi mi.”\n48Jiizas se tu di uman se, “Mi paadn aal a yu sin dem.”\n49Di ada ges dem staat se tu dem wan aneda, “A uu dis ya we aal a paadn sin?”\n50Jiizas tel di uman se, “Kaaz yu chos iina mi, Gad siev yu. Go a yu yaad wid piis iina yu aat.”\nContinue to Luuk 8 »


Jan 5 | Bible.is\n1Som taim afta dat, Jiizas go baka Jeruusilem fi wan neda Juu alidie. 2Nou, iina Jeruusilem, yu did av wan puul saida di giet we di shiip dem we go iina di siti waak chuu. Dem kaal di puul Betzata iina di Iibruu langwij, an it did av faiv kova uova waak wie bil neks tu it. 3Uol iip a sik piipl did a lai dong iina di waak wie dem — blain piipl, piipl we kudn waak an piipl we kudn muuv at aal.\n5Nou, yu did av wan sik man we did de de fi toti iet ier. 6Wen Jiizas si im a lai dong de, an si se im did de de sik fi ou lang, im aks im se, “Yu waahn get beta?”\n7“Sar,” di man se tu im, “mi no av a suol fi elp put mi iina di puul wen taim di waata staat fi muuv op an dong. Evri taim mi chrai go iin de, sumadi fos mi.”\n8Jiizas se tu im se, “Git op! Tek op yu mat an waak!” 9Siem taim Jiizas se so, di man get beta, an tek op im mat an staat waak. Nou, dis ya apm pan di Sabat.\n10So di Juu liida dem se tu di man we Jiizas mek get beta, “Tide a di Sabat, yu nuo, an di Laa no lou yu fi kyari yu mat pan da die ya.”\n11Bot di man se tu dem se, “Di man we mek mi get beta tel mi se, ‘Tek op yu mat an waak.’”\n12So dem aks im se, “A wich man tel yu fi, tek op mat an waak?”\n13Bot di man neehn nuo a uu did mek im get beta kaa Jiizas did slip we iina di kroud a piipl we did de a di plies.\n14Afta di liida dem kwestiyan di man, Jiizas fain im iina Gad ous an se tu im, “Si'it de, yu beta nou! Tap sin ar sitn wosa maita go apm tu yu.” 15Wel, di man lef go we go tel di Juu liida dem se a Jiizas did mek im get beta.\n16An di Juu liida dem did staat fi mek laif aad fi Jiizas, kaaz im did a du dem sitn ya pan di Sabat. 17Bot Jiizas se tu dem se, “Fi mi Faada eva a wok, an mi a wok tu.”\n18Chuu im go se so, dem chrai aada fi kil im, kaaz a neehn se im did onggl a brok di Sabat, bot pan tap a dat, im did a se Gad a im Faada, an da wie de, im did a put im an Gad pan di siem levl.\n19So Jiizas tel dem se, “Mi de tel unu di chuut, di Bwai Pikni kyaahn du a ting pan im uon. Im onggl du wa im si'im Faada a du. Wateva di Faada du, di Bwai Pikni dwi'it tu. 20Kaa di Faada lov di Bwai Pikni an di Faada shuo im evriting we im du. Im ago shuo im iivn biga sitn dan dem ya — tingz we gweehn shak unu. 21Fa, siem wie laka ou di Faada mek ded piipl kom bak alaiv, a siem wie so di Bwai Pikni gi laif tu enibadi im waahn gi'it tu. 22Plos, di Faada no rait aaf nobadi. Nuo! Im gi uova aal a dat de tu im Bwai Pikni, 23so dat evribadi kyan rispek di Bwai Pikni iina di sed wie dem rispek di Faada. Enibadi we no rispek di Bwai Pikni no rispek di Faada we sen im.\n24“Mi de tel unu fi chuu chuu, enibadi we ier we mi se an chos iina di wan we sen mi, ago liv fi eva. Dem naa go get sen fi ded. Nuo! Dem get muuv uova fram we paat dem wuda ded, an gaan uova tu we paat dem gweehn liv.\n25“Mi a tel unu fi chuu chuu, di die an taim a kom — matarafak, it de ya aredi — wen ded piipl gweehn ier Gad Bwai Pikni vais an di wan dem we ier an du wa im se gweehn liv fi eva. 26Kaa di Faada av di powa fi mek piipl liv, an im gi di Bwai Pikni di powa so dat im kyan mek piipl liv tu. 27An pan tap a dat, di Faada gi di Bwai Pikni di powa fi joj piipl, kaaz a im a di Man we Gad Pik.\n28“No bada get fraitn bout wa mi de se. Kaa di taim ago kom wen evribadi we ded an iina dem griev gweehn ier Gad Bwai Pikni vais 29an kom bak alaiv — dem we du gud ago kom bak fi liv fi eva, an dem we du wikidnis ago get sen fi ded. 30Mi kyaahn du a ting pan mi uon. Mi onggl joj piipl di wie mi Faada tel mi fi dwi'it, an mi dwi'it rait, kaa mi naa dwi'it fi mek miself api. Nuo! Mi dwi'it fi mek di wan we sen mi kom ya api.\n31“Ef a onggl mi wan a tel piipl bout miself, den wa mi se no wot notn. 32Bot yu av sumadi els we a se tingz bout mi, an mi nuo se aal a wa im a taak se wot sopm — wa im se a chuu. 33Unu sen go aks Jan bout mi an im taak chuut. 34A no se mi waahn piipl fi taak bout mi. Mi onggl a tel unu bout dis, so Gad kyan siev unu. 35Jan did komiin laka wan lamp we a bon an gi out lait, an unu did glad fi di lait fi likl bit.\n36“Bot sitn els de de we shuo uu mi bi an it wot muo dan we Jan se bout mi. A di sopm dem we mi Faada gi mi fi du — di siem wan dem we mi a du nou — a dem shuo se a di Faada sen mi kom. 37An di Faada se tingz bout mi tu. Unu neva ier im vais yet, an unu neva si'im fi nuo ou im luk non at aal. 38An unu no tek iin wa im se bout mi iina unu aat, kaaz unu no chos iina di wan we im sen kom. 39Unu stodi an stodi Gad wod aad, kaa unu tingk se a dat ago mek unu nuo ou unu kyan liv fi eva. Bot di sed wod we unu a stodi, taak bout mi, 40an unu stil naa kom tu mi so unu kyan get fi av riil laif.\n41“Mi naa luk fi get big op fram piipl. 42Bot mi nuo unu an ou unu tan. Unu na'av no lov fi Gad iina unu aat. 43Mi kom kaa mi faada sen mi kom, an unu ton unu bak pan mi. Bot ef sumadi els we nobadi no sen eva kom tu unu, unu tek dem iin. 44Ou unu fi biliiv iina mi, wen unu lov fi get big op fram unu wan aneda? Ou unu fi biliiv iina mi, wen unu naa chrai fi mek di wan an onggl Gad big unu op?\n45Bot unu no tingk se mi gweehn paint fingga pan unu an se unu gilti wen taim unu tan op infronta mi Faada. Nuo! A Muoziz gweehn dwi'it. Di siem wan we unu tingk se wuda elp unu. 46Ef unu did biliiv iina Muoziz, unu wuda biliiv iina mi, kaaz a mi im did rait bout. 47Bot sins unu no biliiv wa im rait se, den a ou unu gweehn biliiv wa mi de tel unu?”\nContinue to Jan 6 »